Perjanjian Waitangi – Ketuanan “Maori” Di Bumi New Zealand

Sejarah
orang Maori di New Zealand merupakan satu sejarah yang panjang. Ini kerana
menjelang abad ke-19 dan ke-20, mereka berusaha memperjuangkan hak mereka yang
dinafikan Britain termasuk mengembalikan satu perjanjian yang dianggap
signifikan terhadap kepentingan bangsa berkenaan. Perjanjian yang dimeterai
pada tahun 1840 ini dianggap sama seperti kontrak sosial tanah air yang kita
ketahui hari ini. Perjanjian yang saya maksudkan ialah Perjanjian Waitangi.

Pada
tahun 1830-an, New Zealand ketika itu masih lagi dikuasai orang Maori tetapi
sudah mula menarik perhatian para peneroka yang datang dari Eropah. Pada
awalnya, tidak ramai yang memilih New Zealand berikutan lokasinya berhampiran
dengan koloni penjara pihak Britain di New South Wales, Australia. Namun, itu
tidak menghalang syarikat seperti New Zealand Company menjanjikan tanah murah
untuk para peneroka. Tanah murah ini diperoleh dengan cara tidak sah termasuk
menjual tanah yang tidak dimiliki mereka kepada peneroka dan mengadakan kempen
pengiklanan palsu. Selain itu, perjanjian ini dimeterai bukan saja untuk
melindungi warga British berikutan undang-undang negara itu tidak terpakai di
New Zealand ketika itu. Malah, ia bagi menjamin kedaulatan New Zealand dengan
menguatkuasakan Deklarasi Kemerdekaan New Zealand yang dibuat pada tahun 1835.

Bagi
mengekang cubaan New Zealand Company yang diketuai Edward Gibbons Wakefield
dari memulakan proses kolonisasinya di New Zealand, London melantik Kapten
William Hobson sebagai konsul mereka di New Zealand dan sebagai leftenan
gabenor di mana-mana kawasan yang dibenarkan bangsa Maori menjadi milik Britain
pada tahun 1839. London turut mengarahkannya berunding bagi menentukan status
kedaulatan New Zealand dan menubuhkan secara rasmi koloni British pertama di
negara berkenaan. Semasa dalam perjalanan, beliau menerima surat dari
Setiausaha Dalam Negeri Constantine Phipps tentang cara berunding dengan pihak
Maori.

Rombongan
Hobson akhirnya tiba di New Zealand pada 29 Januari 1840 dengan kapal HMS
Herald bersama sekumpulan kecil pegawai kerajaan termasuk Setiausaha Koloni
Willoughby Shortland, Bendahari Koloni dan Peguam Negara Francis Fisher. Beliau
turut melantik tiga orang individu iaitu Shortland, Johnson dan Matthew sebagai
majistret. Sebaik tiba, Hobson mula merangka Perjanjian Waitangi dengan bantuan
setiausahanya James Freeman dan Residen British James Busby. Bagi memastikan
kandungan perjanjian difahami sebaiknya oleh pihak Maori, usaha penterjemahan
dilakukan oleh mubaligh Henry Williams dan anaknya Edward.

Selepas ia selesai didraf dan diterjemahkan, Hobson mengadakan mesyuarat bersama 500 ketua puak Maori di Waitangi pada 5 Februari. Dalam mesyuarat berkenaan, mereka berdebat tentang kedudukan perjanjian dan bagaimana ia memberi kesan kepada kedudukan mereka sebagai ketua puak. Salah seorang yang menyatakan kesangsian terhadap perjanjian ini ialah seorang ketua puak bernama Rewa (Russell) dari Korokareka. Beliau berkata:“Orang Maori tidak memerlukan gabenor kerana kami bukan orang putih atau orang luar. Walaupun kebanyakan tanah kami sudah mula diambil oleh orang Eropah, negara ini merupakan hak milik kami, kamilah gabenornya dan kamilah ketua di atas tanah ayah kami ini.”

Pada hari berikutnya, tidak banyak debat tentang status perjanjian dan pada akhir mesyuarat, 40 ketua Maori memilih menandatangani perjanjian tersebut.

Selepas
melihat perjanjian, Bishop Katolik berbangsa Perancis iaitu Jean Baptiste
Francois Pompallier meminta syor semua agama dan kepercayaan dibenarkan
dipraktikkan di tanah baru itu dimasukkan dalam syarat perjanjian dan ia
dipersetujui oleh Hobson. Untuk hari-hari berikutnya, mesyuarat di Waimate
Utara dan Hokianga menyaksikan lebih ramai ketua puak menandatangani
perjanjian. Bagaimanapun pada sesetengah masa, ia tidak berjalan lancar di mana
ada yang masih sangsi dengan kandungan perjanjian. Tetapi pada Hobson, itu
sudah cukup untuk mengesahkan kedaulatan New Zealand dan mematikan sebarang
cubaan koloni termasuk dari New Zealand Company.

Beberapa
lagi salinan perjanjian dalam Bahasa Maori dibawa ke seluruh negara dalam
tempoh beberapa bulan bagi mendapatkan lebih banyak tandatangan ketua puak.
Dalam setiap salinan perjanjian bukan saja mengandungi tandatangan ketua puak
Maori tetapi juga saksi dalam kalangan peneroka Eropah. Pada November tahun
sama, Ratu Victoria menandatangani piagam diraja yang mengesahkan kedudukan New
Zealand sebagai Koloni Mahkota dan memisahkannya daripada koloni New South
Wales. Sementara Hobson pula dilantik sebagai Leftenan Gabenor pada May 1841.
Bagaimanapun, tempoh pentadbiran beliau tidak bertahan lama apabila meninggal
dunia akibat strok pada September 1842.

Pada dasarnya, Perjanjian Waitangi hanya mempunyai tiga fasal sahaja iaitu berkenaan soal kedaulatan, jaminan hak orang Maori termasuk pemilikan tanah dan soal kerakyatan British. Bagaimanapun untuk dua fasal pertama, wujud kekeliruan dari segi terjemahan. Dalam terjemahan Maori pada fasal pertama wujud kekeliruan tentang peranan Ratu sebagai ketua negara di mana mereka melihat baginda lebih kepada sebagai ketua pentadbiran.

Kedua, isu pemilikan tanah di mana dalam terjemahan Maori sebarang rundingan hak transaksi tanah diberi kepada pihak kerajaan Mahkota oleh Maori. Tetapi dalam terjemahan Bahasa Inggeris, ia seolah-olah memberi hak eksklusif kepada mereka berunding tentang transaksi tanah. Dua versi terjemahan ini yang mencetuskan perbalahan dalam kalangan ketua puak yang menyokong dan menentang perjanjian ini.

Bagi
sesetengah ketua puak, perjanjian ini dilihat dapat membantu mengawal tingkah
laku peneroka dan penjualan tanah. Selain itu, peluang menjana pendapatan dari
aktiviti perdagangan dan peluang pekerjaan juga dilihat memberi manfaat kepada
penduduk. Perjanjian ini juga dilihat dapat mengelak konflik antara puak yang
boleh berlanjutan selama berdekad-dekad lamanya. Walaupun sedar mereka perlu
berkompromi bagi mengekalkan kuasa, mereka diberi jaminan kuasa mereka masih
terpelihara berdasarkan Artikel Kedua Perjanjian Waitangi. Ini kerana ia
menunjukkan berlakunya unsur perkongsian kuasa antara pihak kerajaan dengan
pihak puak.

Bagi sesetengah yang menolak, mereka menolak atas banyak faktor. Walaupun salinan perjanjian dalam Bahasa Maori diedarkan di banyak tempat, ia tidak sampai di sesetengah kawasan di Taranaki dan Wairarapa. Bila ada mesyuarat bagi pengesahan perjanjian, sesetengah ketua puak tiada dan perunding perjanjian dilihat tidak sabar menanti kepulangan mereka.

Ada pula yang menerima salinan perjanjian tetapi enggan menandatanganinya kerana merasakan perjanjian itu akan menguntungkan pihak peneroka berbanding orang Maori dan mengancam kemerdekaan mereka. Ada pula yang menyifatkan perjanjian itu menjejaskan usaha penyelesaian pertelagahan antara puak kerana mereka mahukan kekuasaan penuh dalam soal ini dan tidak mahu campur tangan pihak luar.

Di sebalik semua ini, Hobson dan penggantinya Sir Robert FitzRoy cuba menguatkuasakan fasal-fasal perjanjian yang dimeterai tetapi wujud pelbagai halangan seperti ketiadaan sokongan kewangan dari London. Ini ditambah cubaan lobi kelompok peneroka terutama New Zealand Company yang melihat perjanjian itu melemahkan cubaan mereka mendapatkan tanah puak Maori.

Sebab itulah selepas FitzRoy digantikan oleh Sir George Grey pada tahun 1845, beberapa akta diperkenalkan untuk melemahkan kedudukan perjanjian berkenaan. Ini ditambah pihak koloni mempergunakan kelemahan puak Maori termasuk isu buta huruf dan ketiadaan kemampuan kewangan untuk mencabar kes penjualan tanah di mahkamah, sekaligus mengakibatkan satu persatu tanah mereka jatuh ke tangan pihak koloni.

Kedudukan mereka juga tidak dibantu dengan cubaan sesetengah puak Maori melancarkan Gerakan Raja Maori pada tahun 1850-an dengan tujuan memberi peluang rundingan dengan pihak gabenor dan Ratu pada kedudukan yang sama rata. Bagi mereka, langkah ini bertepatan dengan fasal pertama perjanjian.

Lebih banyak masalah timbul bila kerajaan menggunakan pergerakan berkenaan untuk menjustifikasikan langkah menceroboh dan merampas tanah pihak Maori di Waikato dan Taranaki pada awal tahun 1860-an. Situasi inilah kemudiannya mencetuskan Perang New Zealand di mana Perjanjian Waitangi dipergunakan sebagai alasan memerangi ketua-ketua puak di wilayah berkenaan sebagai pemberontak.

Semasa konflik masih panas, gabenor ketika itu Thomas Gore Browne mengadakan mesyuarat bersama 200 orang Maori termasuk 100 orang ketua puak yang menandatangani Perjanjian Waitangi bagi membincangkan soal perjanjian dan isu tanah di Kohimarama, Auckland.

Mesyuarat ini dikenali sebagai Persidangan Kohimarama di mana ia merupakan cubaan dari pihak kerajaan untuk mengelak konflik tersebar ke seluruh negara. Persidangan ini dilihat satu bentuk ratifikasi kepada Perjanjian Waitangi dan cadangan penubuhan majlis puak tetapi syor tersebut tidak diendahkan. Sebarang harapan melihat perkongsian kuasa antara ketua puak dengan pihak kerajaan berakhir dengan kekecewaan.

Menjelang akhir abad ke-19, sebarang harapan melihat perjanjian itu dikuatkuasakan atau sekurang-kurangnya diiktiraf dalam undang-undang tempatan semakin tipis. Perjanjian yang sepatutnya melindungi mereka semakin lemah menerusi penggubalan undang-undang seperti Akta Kerja Raya 1864 dan 1876 yang memberi hak kepada kerajaan mengambil alih tanah puak Maori untuk projek kemudahan awam seperti jalan raya dan landasan keretapi.

Orang Maori melihat hak eksklusif mereka berkenaan kawasan belantara dan lautan serta hasilnya tidak lagi dihormati berikutan tindakan semberono pemain-pemain industri termasuk melakukan aktiviti pencemaran. Pada tahun 1938, walaupun pihak mahkamah mengakui terma perjanjian berkenaan perpindahan kedaulatan, tetapi disebabkan ia tidak terikat dengan undang-undang New Zealand, ia tidak terpakai kepada koloni Mahkota.

Tetapi
perlahan-lahan hak bangsa ini mula dipulihkan walaupun ia mengambil masa lama.
Pada akhir abad ke-19 dan awal abad ke-20, pihak Maori memfailkan petisyen
kepada pihak monarki dan Parlimen Britain. Permintaan mereka satu saja, penuhi
apa yang dinyatakan dalam perjanjian. Kesemua petisyen ini dihalakan kembali ke
Parlimen New Zealand di mana mereka bertegas mereka menghormati semua fasal
perjanjian berkenaan. Tetapi bagi pihak Maori, parlimen seolah-olah keberatan
menguatkuasakan perjanjian itu.

Cubaan mereka untuk mendorong pihak kerajaan melalui pemilihan empat ahli parlimen Maori ke Parlimen juga berakhir dengan kegagalan kerana usul perjanjian ini sentiasa ditembak jatuh bila cuba dibentangkan di Parlimen. Mereka turut menubuhkan institusi alternatif untuk mengukuhkan hak perjanjian mereka menerusi pembentukan Parlimen mereka yang dikenali sebagai Te Kotahitanga o te Tiriti o Waitangi.

Para penyokong mereka berharap ini dapat membantu ahli parlimen Maori di Parlimen dan didengar oleh pihak kerajaan. Namun, suara mereka tidak dilayan dan institusi ini berakhir pada awal abad ke-20. Penyokong gerakan raja pula mewujudkan institusi mereka sendiri yang dipanggil Te Kauhanganui pada tahun 1880-an. Institusi ini aktif pada awal abad ke-20 dan terus wujud sehingga hari ini. Pada tahun 2008, wakil Te Kauhanganui menandatangani perjanjian pengurusan bersama Sungai Waikato bersama pihak kerajaan.

Di sebalik penjualan tanah Maori yang masih berlaku, hubungan kerajaan dengan pihak Maori semakin baik dan ini memberi harapan kepada mereka untuk mendapatkan semula hak mereka. Ini ditambah dengan pembabitan figura-figura politik elit Maori seperti Sir James Carroll dan Sir Apirana Ngata dalam kerajaan sekaligus mengukuhkan usaha mereka. Pada tahun 1920-an, ada dua keputusan mahkamah yang terus memarakkan lagi impian perjanjian dalam kalangan orang Maori.

Pertama, pengiktirafan kepada puak Te Arana bagi hak ke atas tasik-tasik di Rotorua dan pampasan bagi kehilangan hak menangkap ikan serta pengebumian secara tradisional pada awal tahun 1920-an. Ini disusuli perjanjian sama berkenaan Tasik Taupo dan anak-anak sungai sekitarnya dengan puak Ngati Tuwharetoa pada tahun 1926.

Tatkala ada yang menyambut ulangtahun seabad Perjanjian Waitangi dan menyifatkan ia sebagai bukti hubungan kaum di New Zealand berjalan dengan baik, ia bagaimanapun tidak mendedahkan sisi gelap perjanjian termasuk lebih banyak penjualan tanah. Satu akta yang dianggap menyinggung pihak Maori pada tahun 50-an dan 60-an ialah penggubalan Akta Pindaan Hal Ehwal Maori 1967 yang membenarkan kerajaan mengambil tanah mereka yang disifatkan tiada kepentingan ekonomi.

Bagi orang Maori, pencabulan-pencabulan sebegini mendorong mereka berarak dari utara New Zealand hingga ke Parlimen di Wellington diketuai seorang figura yang dihormati bernama Whina Cooper. Peristiwa ini membuka mata ramai pihak kerana Perjanjian Waitangi dianggap batu asas hubungan pihak monarki Britain dengan orang Maori.

Protes pihak Maori berterusan pada tahun 70-an dan 80-an terutama selepas 6 Februari dijadikan cuti umum bagi mengenang peristiwa pemeteraian Perjanjian Waitangi. Protes pada hari cuti ini pada tahun 1974 mendedahkan kewujudan jurang berkenaan pemahaman terma perjanjian dari pihak Maori kepada pihak kerajaan.

Protes ini menarik perhatian pihak media dan semakin bertambah dari semasa ke semasa. Melihat kepada situasi ini dan merasakan wujud keperluan untuk menambahbaik hubungan kerajaan-Maori, Akta Hari Waitangi 1960 dipinda dan dikukuhkan pada tahun 1975 yang membawa kepada penubuhan Tribunal Waitangi.

Semasa ia ditubuhkan, ia merupakan sebuah suruhanjaya siasatan tetap yang ditubuhkan bagi menyiasat dakwaan pihak Maori bahawa pihak koloni mencabuli prinsip perjanjian. Tetapi kuasa suruhanjaya ini terhad dengan setiap dakwaan dihadkan sehingga tahun 1975 dan mereka hanya boleh mencadangkan syor kepada pihak kerajaan untuk dipertimbang dan dikuatkuasakan.

Tetapi bidang kuasa suruhanjaya ini ditambahbaik di mana ia meliputi semua tindakan pihak koloni dan pengecualian yang dibuat bila ia dimeterai pada tahun 1840. Ini membuka ruang kepada orang ramai mengetahui aspek sebenar hubungan Maori-kerajaan. Penambahbaika ini turut merangkumi penambahan ahli suruhanjaya dan memperluas kapasiti penyelidikan, sesi pendengaran dan laporan bertulis.

Pada pertengahan 1980-an, beberapa dozen akta baru Parlimen digubal di mana akta-akta ini menyelitkan rujukan terhadap Perjanjian Waitangi. Seperti mana Akta Hari Waitangi 1975, setiap akta ini merujuk kepada prinsip-prinsip yang terkandung dalam perjanjian.

Akta-akta ini membenarkan mahkamah mengintepretasikan sejauh mana prinsip perjanjian yang dibangkitkan dalam mana-mana kes yang diliputi oleh pihak perundangan. Pengiktirafan undang-undang ini memberi kesan besar kepada kerajaan tempatan dan agensi-agensi kerajaan.

Pada tahun 1990-an dan dekad pertama abad ke-21, Wellington mula berunding dengan pihak Maori bagi membincangkan isu pampasan bagi perlanggaran perjanjian yang dilakukan pihak koloni sejak ia dimeterai pada tahun 1840. Menjelang tahun 2006, NZ$900 juta dibayar kepada orang Maori di mana kebanyakan transaksi membabitkan perjanjian tanah.

Tahun 2008 menyaksikan lapan puak Maori menerima sembilan kawasan tanah belantara yang besar menerusi satu perjanjian dengan pihak kerajaan. Disebabkan pampasan sebegini turut diterima oleh puak-puak lain, mereka mempunyai kepentingan signifikan dalam industri perhutanan dan perikanan.

Selain itu, sesetengah pemimpin Maori turut mempergunakan penyelesaian pampasan sebagai peluang mendapatkan lebih banyak pelaburan dan peluang ekonomi kepada penduduk tempatan. Namun, penyelesaian sebegini masih dianggap kontroversi bagi pihak Maori dan penduduk bukan berdarah Maori.

Di pihak Maori, mereka melihat jumlah penyelesaian yang ditawarkan tidak seberapa dengan nilai kerosakan yang dibuat pihak kerajaan. Sementara satu lagi pihak menuduh pihak kerajaan bersikap pilih kasih dalam soal polisi dan tindakan. Keadaan ini yang kemudiannya mencetuskan kontroversi membabitkan kawasan pesisir bawah dan lantai laut New Zealand pada tahun 2004.

SUMBER

Claudia
Orange. (2012). ‘Treaty of Waitangi – Creating the Treaty of Waitangi’, Te Ara
– the Encyclopedia of New Zealand’. http://www.TeAra.govt.nz/en/treaty-of-waitangi


Khalifah Uthman Si Genius Ekonomi

Uthman Bin Affan, satu tokoh yang sangat besar di dalam sirah Islam. Lahir di sebuah kawasan yang dikenali sebagai Ta’if, yang pernah disebut di dalam sirah nabi di mana Jibril hampir-hampir sahaja mencampakkan gunung Ta’if ke atas bangsa taif. Uthman adalah keturunan Bani Umaiyah yang kemudiannya akan mengasaskan dinasti baru dalam Tamadun Islam. Uthman adalah seorang peniaga yang hebat.

Pada tahun 611, selepas pulang daripada Syria atas urusan perniagaan, beliau tedengar khabar di mana nabi Muhammad mengisytiharkan mengenai penyebaran agama Islam. Selepas berbincang dengan sahabatnya, Abu Bakar, maka dibawanya berjumpa dengan Nabi Muhammad S.A.W dan Uthman menjadi antara orang yang terawal memeluk agama Islam.

Pemilihan Uthman Sebagai Khalifah

Saidina Umar Al-Khattab ketika saat ajalnya telah membentuk enam orang untuk membentuk sebuah majlis bagi memilih siapakah khalifah di kalangan mereka. Majlis ini terdiri daripada Ali, Uthman sendiri, Abdul Rahman bin Auf, Saaad bin Abi Waqqas, Zubair Al-Awwam dan Talhah.

Abdul Rahman bin Auff memulakan perbincangan dengan mengatakan dirinya menarik diri daripada percalonan sebagai seorang khalifah lalu mula bertanyakan kepada calon lain siapakah yang lebih layak menjadi Khalifah. Selepas proses undian melalui 6 orang sahabat ini, maka nama Uthman paling banyak diangkat sebagai Khalifah maka mengangkat dasar majoriti maka Uthman telah dilantik menjadi Khalifah.

Transformasi Ekonomi

Uthman bin Affan memang terkenal dengan seorang ahli perniagaan yang hebat sejak zaman mudanya lagi dan minda seorang ahli perniagaan memang bermain di mindanya sejak mula mengambil tampuk pemerintahan daripada Umar Al-Khattab. Maka sudah tentu minda seorang ahli perniagaan adalah berkaitan dengan ekonomi.

Antara transformasi Uthman dalam bidang ekonomi adalah Uthman mampu menaikkan elauns yang diperkenalkan oleh Umar untuk pegawai-pegawai kerajaan sebanyak 25 peratus. Uthman juga menarik kembali larangan Umar ke atas jualan tanah di setiap tanah jajahan Kerajaaan Islam. Menurut Uthman, larangan itu akan membantutkan kerancakan ekonomi.

Uthman juga memperkenalkan duit syiling pertama kerajaan Islam di mana syiling bangsa Persia yang terdapat gambar maharaja Parsi ditukarkan dengan perkataan bismilah.

Di bawah pemerintahan Uthman juga menyaksikan di mana pendapatan rakyat di bawah Empayar Islam bertambah mewah. Dasar-dasar tegas dalam penggunaan wang negara ketika di bawah Umar dilonggarkan oleh Uthman sekaligus mencambahkan urusan ekonomi.

Kemuncak di bawah pemerintahan Uthman adalah di mana banyak banggunan baru dibinia di sekitar empayar. Sebanyak 5000 buah masjid siap di bina dan Masjid Nabawai dan Kaabah diluaskan persekitarannya. Dalam pemerintahan Uthman juga, setiap Bandar-bandar besar diwajibkan mempunyai rumah tumpangan yang kalau pada hari ini dikenali sebagai motel dna hotel. Pasar-pasar besar juga dibina dan setiap pegawai kerajaan dilantik oleh Uthman untuk menjaga proses jual beli di pasar.

Terusan-terusan juga digali oleh Uthman di beberapa wilayah di Iraq, Iran dan Mesir dan ini telah merancakkan lagi perkembangan sector pertanian di bawah pemerintahan Uthman. Umar juga telah membuka pelabuhan baru apabila Shuhaiba di jaziriyah arab tidak mampu untuk menarik perhatian pedagang. Pelabuhan Jeddah dibuka di bawah Uthman. Di bawah pemerintahan Uthman juga Al-Quran dikumpulkan dan diseragamkan bacaan yang hari ini dikenali sebagai Resam Uthmani.

Ekpedisi Ketenteraan Di Bawah Uthman

Apabila kewafatan Umar sampai ke telinga Rom, maka Rom mula kembali menghantar askarnya untuk menawan Iskandariah namun Uthman pantas menghantar Amru bin Al-As untuk kembali menawan Iskandariah daripada Rom. Pertempuran Naqyus menjadi saksi di mana tumpasnya Rom buat sekian kalinya di tangan tentera Islam.

Uthman kemudiannya mengarahkan Amru untuk membina tembok mengelilingi Bandar Iskandarian bagi mengelakkan Rom terus untuk mengacau keaamanan Iskandariah di bawah pemerintahan tentera Islam,

Selepas tewasnya Rom di Mesir, wilayah di utara Afrika mula menjadi perhatian tentera Islam. Pada saat wilayah Afrika Utara mula mengisytiharkan kebebasan daripada Rom oleh rajanya, Gregory The Patrician, maka Abdullah bin Saad, telah menghantar askar untuk menyerang wilayah-wilayah Afrika bagi mendapatkan harta rampasna perang. Kejayaan Abdullah bin Saad ini telah membuatkan Uthman semakin bernai untuk menawan wilayah utara Afrika.

Maka 10 000 askar telah dikerahkan oleh Uthman di bawah pimpinan Abdullah bin Zubair untuk menggempur Gregory dan Gregory tewas dan mati di Pertempuran Sufetula apabila taktikal Abdullah berjaya membuahkan hasil. Maka, sejak peristiwa itu, wilayah utara Afrika menjadi wilayah naungan tentera Islam.

Sepanjang pemerintahan Uthman, kebanyakan usaha Uthman adalah untuk mendapatkan kembali wilayah yang Islam yang hilang di tangan tentera Rom sewaktu kematian Umar di samping menawan beberapa wilayah seperti di Pakistan dan Utara Afrika.

Uthman Bin Affan, satu tokoh yang sangat besar di dalam sirah Islam. Lahir di sebuah kawasan yang dikenali sebagai Tai’if, yang pernah disebut di dalam sirah nabi di mana Jibril hampir-hampir sahaja mencampakkan gunung Ta’if ke atas bangsa taif. Uthman adalah keturunan Bani Umaiyah yang kemudiannya akan mengasaskan dinasti baru dalam Tamadun Islam. Uthman adalah seorang peniaga yang hebat.

Peranan Pemberontak Disebalik Kejatuhan Uthman

Ia bermula ketika akhir pemerintahan Uthman r.a. Kira-kira 6 tahun sebelum beliau dibunuh. Seorang Yahudi berasal dari Sanaa, Yaman iaitu Abdullah Bin Saba’ mula mengambil kesempatan dengan menyebarkan fitnah tentang pemerintahan Uthman r.a hampir ke seluruh wilayah pemerintahan Islam seperti Mesir, Kufah dan Basrah.

Antara kempen yang dijalankan oleh Abdullah Bin Saba’ ialah dia mencerca pemerintahan Uthman r.a serta para gabenornya sekaligus mengatakan bahawa Ali r.a adalah pewaris pemerintahan yang sebenar selepas Rasulullah s.a.w. Tidak cukup dengan itu, Abdullah Bin Saba’ menggunakan ayat-ayat Al-Quran dan Hadith untuk menguatkan hujahnya dan mengelirukan penduduk.

Di sinilah bermulanya pembentukan ideologi Syiah. Walau bagaimanapun pada ketika itu Abdullah Bin Saba’ bukanlah berniat untuk membentuk ideologi ataupun pemikiran baru. Tetapi hasil daripada hasutannya itu membawa kepada pembentukan Syiah tidak lama selepas itu. Pada ketika itu, pasukan Abdullah Bin Saba’ bukan dikenali sebagai Syiah tetapi pemberontak.

Tindakan Uthman r.a

Berita tersebut sampai kepada pengetahuan Uthman r.a. Uthman r.a menghantar Muhammad Bin Maslamah r.a ke Kufah, Usamah Bin Zaid r.a ke Basrah dan ‘Ammar Bin Yasir r.a ke Mesir untuk mengetahui kesasihan berita tentang para gabenor Uthman r.a menzalimi rakyat. Hasilnya, para gabenor Uthman r.a memerintah dengan baik dan adil.

Untuk membendung fitnah, Uthman r.a menghantar surat kepada seluruh wilayah pemerintahan Islam dan menjelaskan kepada rakyat tentang pemerintahan para gabenornya yang adil. Sesudah itu, Uthman r.a memanggil sendiri para gabenor tersebut untuk disoal siasat tentang fitnah tersebut.

Para Gabenor Uthman r.a memberitahu tentang puak yang menyebarkan fitnah tersebut, tetapi Uthman r.a mengambil tindakan untuk berlembut dan menegaskan para gabenornya supaya menjalankan pemerintahan seperti biasa (adil dan tidak menzalimi). Apa yang penting Uthman r.a tidak menggerakkan fitnah ini.

Uthman r.a menjawab tuduhan.

Hasil sikap kelembutan Uthman r.a, Abdullah Bin Saba’ mengambil kesempatan dan semakin giat meluaskan pengaruhnya di Kufah, Basrah dan Mesir.

Pasukan Abdullan Bin Saba’ menuju ke Madinah untuk meminta Uthman r.a menjelaskan tuduhan yang dilemparkan oleh beliau. Tujuan pasukan pemberontak ini sebenarnya bukanlah untuk mencari kebenaran tetapi mahu gunakan tuduhan itu untuk menjatuhkan Uthman r,a.

Namun, rancangan mereka tidak berjaya apabila Uthman r.a mampu menjawab semua tuduhan itu dengan baik dan mantap.

Para Sahabat r.a menegaskan Uthman r.a supaya membunuh para pemberontak tersebut. Namun, Uthman r.a mengambil tindakan memaafkan mereka dan menyuruh mereka pulang ke kampung halaman masing-masing.

Surat Palsu

Perlu dimaklumkan di sini bahawa, golongan pemberontak ini terbahagi kepada dua iaitu golongan penipu dan golongan yang ditipu. Golongan penipu ini menipu rakan se’pemberontak’nya untuk mengelirukan keadaan. Perlu diberitahu juga bahawa, pasukan pemberontak ini terbahagi kepada tiga kumpulan iaitu dari Mesir, Basrah dan Kufah.

Pada musim haji, para pemberontak kembali semula ke Madinah sekali lagi mahu menyuruh Uthman r.a menjawab segala tuduhan tersebut. Al-Quran dijadikan garis panduan untuk menjawab segala isu disaksikan oleh orang lain dan beberapa orang sahabat. Uthman r.a dapat menjawab isu tersebut dengan baik. Para pemberontak pulang semula ke kampung halaman masing-masing.

Mereka bergerak dengan menggunakan nama para sahabat, pemberontak Mesir menggunakan nama Ali r.a yang menggerakkan mereka, pemberontak Basrah menggunakan nama Talhah r.a yang menggerakkan mereka, dan pemberontak Kufah menggunakan nama Zubair r.a yang menggerakkan mereka.

Pada ketika itu, ramai para sahabat dan orang ramai menunaikan haji. Jadi, tidak ramai penduduk yang berada di Madinah. Ini adalah kesempatan yang diambil oleh pemberontak untuk betul-betul jatuhkan Uthman r.a.

Pemberontak Mesir (golongan yang ditipu) menerima sepucuk surat daripada Uthman r.a bahawa mereka akan dibunuh dan disalib tatkala tiba di Mesir. Ini mengelirukan pemberontak tersebut lalu pulang semula ke Madinah dan menunjukkan surat tersebut kepada Ali r.a.

Itu semua adalah surat palsu dengan menggunakan nama Uthman r.a. Tatkala menerima surat, pemberontak Mesir mengajak Ali r.a menentang Uthman r.a, namun Ali r.a. menolak sekeras-kerasnya. Lalu, pemberontak Mesir kehairanan mengapa sebelum mereka datang ke Madinah, Ali r.a mengajak mereka menentang Uthman r.a. (menggunakan nama para sahabat). Lalu, Ali r.a. menafikan hal tersebut.

Pada masa yang sama pemberontak Kufah dan Basrah turut kembali ke Madinah dengan alasan mahu membantu rakan mereka (pemberontak Mesir) yang kononnya akan dibunuh di Mesir.

Ini adalah perancangan mereka dari awal sedangkan setelah berpisah dari Madinah dan menuju ke destinasi masing-masing, pemberontak Kufah dan Basrah sepatutnya tidak pernah tahu mengenai sepucuk surat yang diterima oleh pemberontak Mesir.

Uthman r.a Dipaksa Meletak Jawatan.

Para pemberontak menunjukkan surat tersebut kepada Uthman r.a. Uthman r.a menafikan pernah menulis surat tersebut. Tetapi mereka tidak mengendahkan lalu meminta Uthman r.a meletakkan jawatan.

Ibnu Umar r.a menegaskan Uthman r.a jangan meletakkan jawatan dengan hujah,

“Jangan engkau tanggalkan apa yang sudah Allah pakaikan pada dirimu. Ini dibimbangi menjadi suatu ikutan, apabila ada sahaja golongan yang membenci Khalifah, mereka akan memecat ataupun membunuhnya”

Uthman r.a mengajak pemberontak kembali pada jalan yang benar dan menjawab segala isu yang berkaitan, namun perkara itu sudah tidak diendahkan lagi kerana mereka memang benar-benar mahu menjatuhkan Uthman r.a

Uthman r.a Dibunuh.

Khalifah Uthman enggan mengabulkan permintaan golongan khawarij yang memberontak melawan pemerintah Islam yang sah ini menyebabkan rumah Uthman dikepung sehingga 40 hari. Rumah beliau dijaga ketat oleh sahabat-sahabat beliau, Ali bin Thalib, Zubair bin Awwam, Muhammad bin Thalhah, Hasan dan Husein bin Ali bin Abu Thalib. Dek kerana kelembutan dan kasih sayangnya, beliau tetap melayan pengepung-pengepung itu dengan sabar dan tutur kata yang santun.

Namun, suatu hari yang penuh malang, telah ditakdirkan bahawa akhirnya Uthman tewas jua apabila seorang lelaki misteri memasuki rumahnya lalu membunuh Uthman ketika membaca Al-Quran sehingga menitisnya darah Uthman di atas musyaf yang dibacanya. Ketua gerombolan iaitu Muhammad bin Abu Bakar (Gabenor Mesir yang Baru) dan membunuh Uthman bin Affan yang sedang membaca Al-Qur’an. Dalam riwayat lain, disebutkan yang membunuh adalah Aswadan bin Hamrab dari Tujib, dam terdapat riwayat juga yang menyebutkan pembunuhnya adalah Al Ghafiki dan Sudan bin Hamran. Khalifah Uthman bin Affan wafat ketika 35 hijrah pada usia 82 tahun selepas menjawat jawatan khalifah selama 12 tahun.


Empayar Yang Dibina Oleh Cristiano Ronaldo

Cristiano Ronaldo adalah satu nama besar yang tidak asing lagi di dalam dunia khususnya buat penggemar sukan bola sepak.

Sosok berusia 35 tahun kelahiran wilayah Funchal, Portugal ini bukan sahaja hebat di atas padang, malah beliau turut dikenali sebagai ‘self-made billionaire’ yang memiliki rangkaian jenama perniagaan ‘CR7’.

Setakat 3 November 2020, Cristiano Ronaldo telah meledak 634 jaringan gol di dalam 4 buah kelab terkemuka dunia iaitu Sporting CP (5), Manchester United (113), Real Madrid (450) dan Juventus (70).

Lebih hebat, Kapten Portugal itu telah mencatat 101 jaringan gol ketika menyarung jersi Kebangsaan, yang mana jumlah itu meletakkan beliau sebagai penjaring kedua terbanyak dunia di belakang Ali Daei dari Iran (109 gol). Jika diikutkan senario semasa, tak lama lagi rekod 109 gol itu akan dipecahkan oleh Ronaldo.

Kedua-dua rekod jaringan tersebut telah menobatkan Cristiano Ronaldo sebagai pemain bola sepak ke-5 terbaik dunia di dalam ranking ‘all-time top scorer’ terbitan R.S.S.S.F dengan jumlah keseluruhan 737 gol dijaringkan sepanjang 1019 perlawanan kompetitif setakat 7 Oktober 2020.

Pemenang 5 kali anugerah Ballon d’Or ini turut memiliki 30 buah trofi utama di ruangan kabinet piala miliknya, termasuk 5 kejuaraan Liga Juara-Juara Eropah (UCL), 7 kejuaraan Liga (3x Premier League, 2x La Liga dan 2x Serie A), 1 trofi kejuaraan EURO dan Nations League.
Di dalam ruangan media sosial yang tidak bersempadan pula, Cristiano Ronaldo memiliki ‘followers’ seramai 241.5 juta di akaun Instagram, 140.9 juta di Facebook dan 88.9 juta di Twitter.

Angka-angka tersebut telah menjadikan beliau sebagai influencer paling ramai pengikut di akaun Instagram dan Facebook, dan ke-5 terbesar di akaun Twitter setakat bulan 4 November 2020.

Menurut kajian yang dibuat oleh Business Insider pada tahun 2019, anggaran bayaran yang diterima oleh Cristiano Ronaldo untuk setiap satu ‘post’ pengiklanan di Akaun Instagram beliau adalah berjumlah $975 000 atau RM4.065 juta mengikut kadar pertukaran semasa.
Maka, secara keseluruhannya Ronaldo dilaporkan menerima bayaran sehingga $47.8 Juta USD hanya melalui pengiklanan Instagram berdasarkan kajian daripada firma Hopper HQ pada tahun 2019.

Dalam pada itu, Forbes meletakkan Cristiano Ronaldo di tangga ke-2 di dalam senarai atlet sukan yang memiliki pendapatan terbesar dunia pada tahun 2020, dengan bayaran (sebelum cukai) berjumlah $105 Juta USD menerusi penerimaan gaji sebanyak $60 Juta dan ‘Endorsement’ bernilai $45 Juta dibelakang Roger Federer ($106 Juta).

Tahun 2020 juga menyaksikan Ronaldo mendapat pengiktirafan sebagai atlet sukan ketiga di dunia yang berjaya mencapai kekayaan berjumlah $1 Bilion, mengikut jejak langkah pemain golf terkenal dunia, Tiger Wood (2009) dan bekas ahli tinju profesional dunia iaitu Floyd Mayweather (2017).

Dari sudut perniagaan pula, Cristiano Ronaldo terlibat secara langsung dengan beberapa kontrak penajaan (sponsorship) bernilai jutaan dollar bersama jenama-jenama terkemuka dunia seperti Nike Inc, Herbalife Nutrition, Tag Heuer, American Tourister, KFC, Shopee, dan juga Egyption Steel.

Ronaldo dilaporkan telah menandatangani kontrak kerjasama seumur hidup dengan Syarikat Nike Inc yang dianggarkan bernilai $ 1 Bilion USD menurut investopedia.com. Selain Ronaldo, hanya dua orang atlet sahaja yang pernah menandatangani kontrak serupa iaitu Michael Jordan dan LeBron James dari sukan bola keranjang (NBA).

Selain itu, empayar perniagaan Ronaldo yang dikenali sebagai ‘CR7’ memiliki rangkaian barangan seperti seluar dalam, kasut, cologne, cermin mata dan beberapa cawangan hotel mewah yang dikenali sebagai Pestana CR7 Lifestyle Hotels. Kejayaan ini jelas memperlihatkan Cristiano Ronaldo sebagai sebuah jenama terkemuka di persada antarabangsa.

Walaubagaimanapun, artikel ini bukanlah ditulis untuk mengagung-agungkan keperibadian Ronaldo. Penulisan ini lebih bersifat ‘inspirational sharing’ yang mana kita boleh ambil inspirasi daripada kejayaan beliau sebagai salah satu penguat motivasi diri.


Kisah Banjir Besar Nabi Nuh Diramalkan Dalam Tablet Purba Mesopotamia?

Legenda banjir terawal dalam dunia mitologi berasal-usul dari masyarakat Sumeria, yang boleh dijejak kembali tarikhnya pada tahun 200 Sebelum Masihi. Teks yang ditemukan dalam tablet-tablet tanah liat Sumeria membekalkan kepada kita cerita-cerita tentang asal-usul manusia dan penciptaan manusia, serta campur-tangan para dewa.

“Dua belas ratus tahun belum pun berlalu ketika daratan diperluaskan dan manusia berkembang-biak. Daratan memekik laksana seekor kerbau, Dewa terganggu dengan pekikan mereka itu. Enlil mendengar kebisingan mereka, dan berkata kepada dewa-dewi ulung, “Kebisingan manusia ini sudah melampau bagiku, sehingga menghalang aku dari tidur. Cantas bekalan buat manusia-manusia itu, biarkan kegersangan menimpa hidupan bumi sehingga kelaparan mereka tidak dapat dipuaskan.

Adad (satu lagi dewa pelindung) menahan hujannya, dan di bawah, banjir (pembanjiran tanah secara lazim yang membuatkan daratan menjadi subur) tidak lagi hadir. Biarkan angin bertiup dan mengeringkontangkan bumi. Biarkan awan-awan menebal tanpa menurunkan setitis pun hujan. Biarkan ladang-ladang tidak mengeluarkan tuaian. Jangan biarkan ada satu pun kegirangan dalam kalangan mereka.” – Daripada buku William Bramley, The Gods of Eden.

Di dalam mitos, diceritakan bahawa para dewa naik murka dengan kebisingan yang dibuat oleh manusia, justeru memutuskan untuk menghancurkan manusia. Sudah tentu, ‘kebisingan’ ini juga boleh difahami sebagai segala sesuatu tindakan yang melanggar kehendak ‘para dewa’ ataupun mengingkari kuasa mereka, sebagaimana yang disebutkan dalam Kitab Kejadian dan mitologi-mitologi lain, seperti mitos Bencana Ra.

Malahan, kita juga dapat menyaksikan kek3jaman dan sifat menggemari kemusnahan dalam kalangan para dewa, iaitu satu lagi elemen lazim yang terdapat dalam mitos-mitos sebegini. Dalam sebuah tablet Assyria yang lain, kita dapat menemukan pernyataan ini:

“Perintahkan supaya berlakunya wabak,
biarkan Namtar mengurangkan kebisingan mereka.
Biarkan wabak, penyakit dan segalanya,
ditiupkan kepada mereka laksana tiupan beliung.
Mereka mengeluarkan perintah dan makanya berlakulah wabak.
Namtar mengurangkan kebisingan mereka.
Wabak, penyakit dan segalanya,
ditiupkan ke atas mereka laksana tiupan beliung.” – Daripada buku William Bramle, The Gods of Eden.

Dalam tablet-tablet Sumeria, disebutkan bahawa sejurus sebelum berlakunya banjir, ‘para dewa’ meninggalkan bumi untuk berlindung di langit dan hanya kembali selepas berakhirnya banjir.

Kisah Nuh (Noah) menggambarkan cerita yang sama sebagaimana yang terdapat di dalam Epik Gilgamesh, yang usianya mendahului Al-Quran dan Bible. Menurut epik tersebut, dewa Enki (atau Ea) didakwa sebagai pencipta manusia, makhluk yang sangat dikasihinya. Enki mendekati seorang manusia yang bernama Utnapishtim (atau Atra-hasis sebagaimana yang disebutkan dalam sebuah tablet bernama Kejadian Eridu, atau Ziusudra) dan mendedahkan kepadanya tentang rancangan para dewa, memaklumkan kepadanya tentang bagaimana untuk membina sebuah kapal dan mengatasi rancangan para dewa.

Selepas banjir surut, Utnapishtim menghantar tiga ekor burung berbeza (merpati, burung walet dan gagak) untuk mencari daratan. Sebaik beliau tiba di daratan, Utnapishtim melakukan sembah korban kepada para dewa.

Beberapa dewa menemukan Utnapishtim dan manusia-manusia lain yang terselamat, dan di atas rasa belas kasihan, mereka tidak membvnuh mereka sebaliknya memindahkan mereka ke tempat lain untuk meneruskan kehidupan.

Jelas sekali bahawa di dalam mitos-mitos masyarakat Babylon, para dewa mencipta bencana banjir dan para dewa juga menyelamatkan seorang manusia yang patuh; namun sekali lagi, lebih ramai manusia yang terselamat daripada banjir itu.

Persoalannya, adakah mungkin banjir ini benar-benar berlaku? Jawapannya adalah iya. Sekitar tahun 10 000 SM, berlaku suatu perubahan pada paksi bumi yang berpunca oleh peningkatan ais di kedua-dua kutub.

Hal ini mengakibatkan pencairan ais sekaligus meningkatkan paras laut, dan seterusnya menimpakan banjir di seluruh dunia; namun, banjir tersebut tidak menghapuskan manusia dari muka bumi, dan sejumlah besar manusia terselamat.

Ahli geologi yang bernama William Ryan dan Walter Pitman dari Universiti Columbia mengemukakan bahawa pada penghujung zaman Ais lewat sekitar 7000 tahun yang lalu, berlaku sebuah banjir besar di Timur Tengah akibat kenaikan paras laut

Jika kita mengambil catatan tentang tablet-tablet Sumeria ini, banjir yang disebutkan di dalamnya berkemungkinan berlaku sekitar tahun 3000 SM, yang mana tempoh ini tidak bersamaan dengan perubahan kutub terakhir itu.

Atau, adakah terdapat banjir-banjir lain yang berlaku selepas perubahan kutub terakhir, sebagaimana yang dikatakan oleh pendeta Mesir kepada Plato bahawa beliau berpendapat bahawa banyak banjir berlaku sebelum berakhirnya tamadun Atlantis dan mitos banjir besar Yunani Deucalion?

TERJEMAHAN:

April Holloway. (20 Mac 2013). The great Flood through the Sumerian Tablets. Ancient Origins. https://www.ancient-origins.net/human-origins-folklore/great-flood-through-sumerian-tablets-00240


5 Kota Legenda Yang Hilang Dalam Sejarah

Atlantis merupakan yang tenggelam ke dasar laut dan hilang buat selamanya. Walaupun ia dianggap kisah yang paling masyhur, kisah Atlantis tidaklah berdiri sendirian kerana tamadun-tamadun lain juga mempunyai legenda yang sama, di mana daratan luas ataupun kota megah hilang ditelan ombak besar, hilang dimamah padang pasir, ataupun hilang di sebalik litupan hutan tebal. Bermula daripada kota Aztec purba hingga ke kota-kota emas, kali ini kita bakal meninjau lima buah kota legenda yang lokasi kewujudannya belum pernah ditemui.

PERCY FAWCETT DAN KOTA Z

Semenjak orang Eropah buat pertama kalinya sampai di Dunia Baru, tersebar legenda berkenaan kota emas yang terselindung di sebalik rimba tebal. Kadangkala, kota ini dipanggil sebagai El Dorado. Francisco Orellana, seorang conquistador dari Sepanyol, merupakan individu pertama yang berpetualangan di Rio Negro demi mencari kota legenda itu. Pada tahun 1925, Percy Fawcett, seorang lagi peneroka Eropah yang ketika itu berusia 58 tahun berangkat ke hutan Brazil demi mencari kota yang dipanggilnya sebagai ‘Z’. Nasib beliau dan pasukannya berakhir dengan hilang tanpa jejak. Walaupun misi demi misi dilancarkan demi menyelamatkan mereka, Fawcett tidak dapat ditemui.

Pada tahun 1906, Royal Geographical Society, iaitu sebuah organisasi British yang membiayai ekspedisi-ekspedisi saintifik, menjemput Fawcett untuk menyertai projek tinjauan di sempadan Brazil-Bolivia. Beliau meluangkan sehingga 18 bulan di Mato Grosso dan sewaktu menyertai ekspedisi-ekspedisi itulah minatnya terhadap tamadun-tamadun yang hilang semakin membara.

Pada tahun 1920, Fawcett menjumpai sebuah dokumen di Perpustakaan Kebangsaan Rio de Janeiro yang dinamakan sebagai Manuskrip 512. Manuskrip ini ditulis oleh seorang peneroka Portugis pada 1753. Di dalamnya, beliau mendakwa pernah menemui sebuah kota bertembok di pedalaman hutan Amazon di Mato Grosso, yang rupa bentuknya menyamai kota Yunani purba.

Manuskrip ini memerincikan tentang sebuah kota yang ditatahi barangan perak. Bangunan-bangunannya berdiri megah dengan tingkat berganda, dilengkapi dengan lengkungan-lengkungan batu bersaiz besar, dan rangkaian jalan yang menebar luas menuju ke sebuah tasik. Di tasik tersebut, peneroka Portugis itu menyaksikan kelibat dua orang asli yang sedang berada di atas sebuah kanu. Fawcett menamakan kota ini sebagai Kota Z Yang Hilang.

Pada tahun 1921, Fawcett memulakan ekspedisi pertamanya demi mencari kota legenda itu. Namun, pasukannya kerapkali berhadapan dengan ranjau; rimba yang tebal, binatang buas, dan wabak penyakit. Pencarian terakhir Percy memuncak dengan kehilangannya. Pada April 1925, beliau membuat cubaan terakhir untuk mencari lokasi Z, kali ini dengan kelengkapan yang lebih baik dan kewangan yang dibiayai oleh akhbar dan pertubuhan ternama seperti Royal Geographic Society dan Rockefeller.

Dalam surat terakhir beliau, yang dititipkan kepada salah seorang ahli pasukannya, Fawcett mengirimkan pesanan kepada isterinya Nina dan menyatakan, “Kami berharap dapat melepasi daerah ini dalam tempoh beberapa hari… kamu janganlah takut jika kami gagal.” Itulah khabar terakhir yang diterima daripada Fawcett.

Walaupun Kota Z Yang Hilang langsung tidak pernah ditemui, beberapa buah kota dan tapak keagamaan purba berjaya ditemukan sepanjang tahun kebelakangan. Lokasi penemuan tersebut melibatkan hutan Guatemala, Brazil, Bolivia, dan Honduas. Dengan kewujudan teknologi imbasan yang canggih, diharapkan Kota Z dapat ditemui suatu hari nanti.

KOTA AZTLAN – TANAH AIR TAMADUN AZTEC

Warga Aztec dari Mexico mengasaskan salah sebuah empayar paling berpengaruh di Mesoamerika. Walaupun banyak maklumat yang diketahui perihal empayar mereka yang berpangkalan di Mexico City, sejarah awal tamadun Aztec masih kabur. Ramai yang menganggap Pulau Aztlan yang telah lama hilang itu sebagai kampung halaman Aztec, di mana di situlah mereka membina tamadun sebelum berpindah ke Lembah Mexico. Ada juga yang mendakwanya sebagai tanah mitos, sama seperti Atlantis mahupun Camelot. Pencarian demi pencarian Kota Aztlan sudah pun dilakukan, melibatkan Mexico Barat hingga ke padang Utah. Namun, kesemua usaha itu tidak menemui hasil.

Sejarah pembentukan tamadun Aztec di Kota Aztlan boleh ditemui dalam sebuah legenda. Menurut legenda Nahuatl, terdapat tujuh suku yang pernah hidup di Chicomoztoc (“tujuh buah gua”). Suku-suku ini mewakili kumpulan penutur bahasa Nahua; iaitu Acolhua, Chalca, Mexica, Tepaneca, Tlahuica, Tlaxcalan, dan Xochimilca (variasi nama ini bergantung sumber yang dirujuk). Tujuh kumpulan masyarakat yang menuturkan bahasa yang sama ini kemudiannya meninggalkan gua masing-masing dan mendiami sebuah kawasan yang terletak berhampiran Aztlan.

Perkataan Aztlan membawa maksud ‘tanah utara’, atau ‘tanah tempat kami, Aztec, berasal’. Masyarakat Aztec kemudian berpindah dari Aztlan menuju ke Lembah Mexico. Perpindahan ini dianggap sebagai peristiwa penting dalam sejarah Aztec. Ia berlaku pada tanggal 24 Mei 1064, iaitu tahun solar pertama bagi kalendar Aztec.

Sehingga kini, kewujudan Pulau Aztlan masih belum dapat dipastikan. Ramai yang cuba mencari pulau tersebut demi memperoleh kefahaman lanjut tentang sejarah asal-usul Aztec. Namun, sama seperti kota-kota legenda yang lain, kebarangkalian untuk menemukan Aztlan hampir mustahil.

LYONESSE– KOTA LEGENDA YANG TENGGELAM DI DASAR LAUT

Dalam legenda Arthur, Lyonesse merupakan kampung halaman Tristan, iaitu watak dalam legenda Tristan dan Iseult. Lyonesse dipercayai telah tenggelam ke dasar laut. Namun di dalam legenda Tristan dan Iseult, kota Lyonesse ternyata mempunyai kisah kegemilangannya yang tersendiri. Walaupun kota ini sering dianggap sebagai legenda ataupun mitos, ada juga pihak yang meyakini bahawa ia sememangnya sebuah kota yang pernah wujud di zaman dahulukala. Pun begitu, sukar bagi kita untuk memastikan yang mana legenda dan yang mana fakta berkenaan kota Lyonesse.

Terdapat beberapa versi legenda yang menyelubungi tanah ini. Sebelum ia tenggelam, tanah Lyonesse agak besar sehingga mampu memuatkan sebanyak 140 buah kampung dan gereja. Lyonesse dipercayai hilang dari muka bumi pada tanggal 11 November 1099 (ada versi menyebutkan tarikh 1089, dan ada pula yang menariknya sehingga kurun ke-6).

Apapun, dikisahkan bahawa tanah ini ditenggelami laut secara tiba-tiba. Sebilangan pihak menyatakan bahawa Lyonesse dahulunya bercantum dengan Kepulauan Scilly di Cornwall, England. Bukti saintifik juga mendapati paras laut di sana agak rendah pada masa dahulu, justeru ada kemungkinan wujud petempatan manusia di kawasan berkenaan.

Sememangnya, nelayan-nelayan yang menetap berhampiran Kepulauan Scilly pernah menceritakan bagaimana jaring nelayan mereka pernah menangkap kepingan bangunan dan puing-puing runtuhan. Apapun, dakwaan sebegini belum didokong oleh sebarang bukti, justeru ada yang menyimpulkannya sebagai dongengan semata-mata.

PENCARIAN EL DORADO – KOTA EMAS YANG HILANG

Ratusan tahun lamanya, pemburu harta-karun dan sejarahwan giat mencari El Dorado, sebuah kota emas yang hilang. Bayangan tentang kewujudan sebuah kota yang dipenuhi emas dan segala perbendaharaan sememangnya mempunyai daya tarikan yang tersendiri, sehingga berupaya menggamit perhatian warga dunia yang bertungkus-lumus mahu menemukannya. Walaupun banyak ekspedisi pencarian telah dilakukan di seluruh Latin Amerika, kota emas tersebut kekal menjadi sebuah legenda tanpa dapat dibuktikan kewujudannya.

Kisah El Dorado berasal-usul dari legenda suku Muisca. Setelah melakukan perpindahan sebanyak dua kali – kali pertama pada 1270 SM dan kali kedua pada 800-500 SM, suku Muisca menempati Cundinamarca dan Boyaca yang terletak di Colombia. Menurut legenda yang dicatatkan oleh Juan Rodriguez Freyle di dalam El Carnero, suku Muisca mengamalkan sebuah ritual bagi setiap raja yang baru dilantik, di mana ritual ini melibatkan debu emas dan barangan berharga lain.

Ketikamana raja baru ditabalkan, banyak ritual dilangsungkan sebelum si raja dibenarkan untuk mentadbir kerajaan. Dalam salah sebuah ritual berkenaan, raja akan dibawa ke Tasik Guatavita. Di sana, si raja akan ditelanjangkan dan dilumur dengan debu emas. Raja kemudian akan dinaikkan di atas sebuah rakit yang dihias indah, dengan diiringi oleh sebuah rombongan, longgokan emas dan batu berharga yang banyak jumlahnya.

Rakit tersebut seterusnya akan dibawa ke tengah tasik, di mana raja akan membersihkan debu emas yang melumuri tubuhnya sambil rombongannya pula melempari emas dan batu-batu berharga yang dibawa ke dalam tasik. Ritual ini bertujuan sebagai sembah korban buat dewa sembahan suku Muisca. Bagi mereka, El Dorado bukanlah nama yang merujuk kepada kota, tetapi istilah yang diberikan kepada raja yang menjadi watak utama ritual tersebut.

Pada tahun 1534, dua orang conquistador yang bernama Lazaro Fonte dan Hernan Perez de Quesada masing-masing cuba mengeringkan Tasik Guatavita. Semasa melakukan projek tersebut, mereka menemui longgokan emas di tebing tasik. Penemuan ini membuatkan mereka mengesyaki wujud khazanah yang jauh lebih besar di dasar tasik. Usaha pengeringan tasik dilakukan selama tiga bulan, namun tidak berhasil mongering-kontangkannya sekaligus tiada harta-karun yang dapat ditemui.

Seterusnya pada tahun 1580, satu lagi cubaan untuk mengeringkan Tasik Guatavita dilakukan, kali ini oleh seorang usahawan yang bernama Antonio de Sepulveda. Sama seperti sebelumnya, beliau turut menemui kepingan emas di tebing tasik. Namun, harta-karun yang kononnya terdampar di dasar tasik tidak dapat dijumpai.

Pencarian demi pencarian terus dilakukan di Tasik Guatavita, dengan pihak yang terlibat menganggarkan tasik itu menyimpan longgokan emas yang bernilai $300 juta. Sepertimana yang diduga, kesemua cubaan tersebut pulang dengan tangan kosong. Segala usaha pencarian akhirnya terhenti apabila kerajaan Colombia mewartakan tasik itu sebagai kawasan lindungan pada tahun 1965. Apapun, pencarian El Dorado masih tetap berjalan tanpa melibatkan Tasik Guatavita.

KOTA DUBAI YANG HILANG – SEJARAH TERSEMBUNYI

Dubai sememangnya masyhur dengan seni bina agung dan kekayaan yang melimpah-ruah. Namun, padang pasirnya menyimpan seribu satu kisah yang dilupakan. Salah sebuah kota di Tanah Arab yang paling masyhur – sejarah mengetahui tentang kewujudannya menerusi rekod bertulis, namun tidak berjaya menemukan lokasinya – adalah kota Julfar yang diyakini wujud pada zaman pertengahan.

Kota ini merupakan kampung halaman bagi pelaut legenda Arab, Ahmed ibn Majid, dan juga watak fiksyen masyhur, Sindbad si Pelayar. Julfar berdiri dengan megah selama seribu tahun sebelum akhirnya tumbang dan sirna dari ingatan manusia selama hampir dua kurun. Tidak seperti kota-kota di padang pasir yang lain, Julfar merupakan kota pelabuhan yang maju. Bahkan, ia juga berfungsi sebagai hub perdagangan di selatan Teluk Arab pada Zaman Pertengahan.

Julfar dipercayai terletak di suatu tempat di pantai utara Teluk Parsi, Dubai. Namun, tapak sebenarnya hanya ditemui oleh arkeologi pada 1960an. Kesan-kesan petempatan terawal di tapak berkenaan berusia dari kurun ke-6 Masihi, iaitu masa di mana para penghuninya sudah pun berdagang jauh hingga ke India dan Timur Jauh. Kurun ke-10 hingga kurun ke-14 merupakan zaman kegemilangan Julfar secara khusus dan perdagangan-jarak-jauh bagi bangsa Arab secara umum.

Pada tempoh ini, para pelaut mereka lazim mengembara mengelilingi dunia. Ada yang berlayar ke Eropah jauh lebih awal berbanding orang Eropah berjaya meneroka Lautan Hindi dan Teluk Parsi. Para pedagang Arab secara rutin melakukan perlayaran meredah samudera hingga ke tanah China dengan membawa segala macam barang dagangan.

Sebagai pangkalan utama bagi perlyaran dan perdagangan tersebut, Julfar adalah kota terbesar dan terpenting di Teluk selatan selamaa lebih seribu tahun. Berikutan statusnya sebagai pusat komersial, Julfar menarik perhatian negara-negara seteru. Pada kurun ke-16, Julfar yang ketika itu dihuni oleh kira-kira 70 000 orang warga dikuasai oleh Portugis.

Sekurun kemudian, Parsi pula yang menaklukinya sebelum ia jatuh ke tangan suku Qawasim dari Sharjah pada tahun 1750. Suku tersebut kemudiannya menubuhkan entiti politik yang tersendiri di Ras al-Khaimah. Kekuasaan mereka masih berlangsung sehingga ke hari ini, sambil Julfar sendiri kian lama kian luput dari memori manusia dan kegemilangannya tertimbus di sebalik pepasir Dubai.

TERJEMAHAN:

April Holloway. (2 November 2015). Five Legendary Lost Cities that have Never Been Found. Ancient Origins. https://www.ancient-origins.net/unexplained-phenomena/five-legendary-lost-cities-have-never-been-found-004407


Sultan Muhammad Jiwa II: Sultan Kedah Yang Rapat Dengan Ulama

Sempena kemangkatan Seri Paduka Sultan Abdul Halim Mu’adzam Shah, saya ingin membawakan satu sejarah yang sangat menarik tentang seorang Sultan Kedah yang lampau.

Sultan Muhammad Jiwa II adalah Sultan Negeri Kedah Darul Aman yang ke-19. Baginda mula ditabalkan menjadi Sultan Kedah Darul Aman pada 26 Syaaban 1122 H (19 Oktober 1710 M). Sebelum diangkat menjadi Sultan, Tengku Muhammad Jiwa terlebih dahulu menjadi khadam ulama.

Sejak dari kecil, Tengku Muhammad Jiwa menunjukkan peribadi yang baik dan meminati ilmu agama. Setelah meningkat dewasa, baginda berfikir untuk meninggalkan Negeri Kedah demi mencari ilmu. Baginda pun mula berangkat meninggalkan Negeri Kedah dan belayar menuju ke Sumatera dan akhirnya tiba di Palembang lalu bermukim di situ.

Di Palembang, baginda telah berjumpa dengan seorang ulama Arab yang masyhur yang berasal dari Yaman. Beliau ialah Syeikh Abdul Jalil bin Syeikh Abdul Wahab Al Mahdani. Baginda sangat tertarik dengan Syeikh Abdul Jalil. Lalu baginda pun mula mendampingi ulama tersebut.

Setelah beberapa lama berdampingan dengan Syeikh Abdul Jalil Al Mahdani dan berguru dengan beliau, Tengku Muhammad Jiwa menawarkan dirinya untuk menjadi khadam (pembantu) Syeikh Abdul Jalil Al Mahdani. Baginda menyembunyikan identitinya sebagai putera dan pewaris Sultan Kedah. Baginda tidak lagi memikirkan takhta kerajaan. Hatinya diserahkan bulat-bulat untuk menimba ilmu akhirat.

Setelah enam bulan tinggal di Palembang, Syeikh Abdul Jalil Al Mahdani membawa Tengku Muhammad Jiwa ke Pulau Jawa untuk mengajar ilmu-ilmu agama kepada masyarakat di Jawa. Setelah beberapa lama di Jawa, Syeikh Abdul Jalil Al Mahdani belayar pula ke salah sebuah wilayah di India. Tengku Muhammad Jiwa yang menjadi pembantu kepada Syeikh Abdul Jalil Al Mahdani sentiasa mengekori ke mana sahaja Tuan Syeikh itu pergi.

Di India, Syeikh Abdul Jalil Al Mahdani tetap mendapat jemputan untuk mengajar ilmu-ilmu agama. Antara orang India yang menjadi anak murid setia kepada Syeikh Abdul Jalil Al Mahdani ialah Hafiz Sab. Dengan sebab itu, Tengku Muhammad Jiwa dan Hafiz Sab bersahabat baik. Tiada seorang pun yang tahu bahawa Tengku Muhammad Jiwa adalah putera kepada seorang sultan dan pewaris kerajaan Kedah Darul Aman. Baik Syeikh Abdul Jalil Al Mahdani mahu pun Hafiz Sab. Tengku Muhammad Jiwa tidak pernah menceritaan tentang kedudukannya kepada kedua-dua insan yang rapat dengan dirinya itu.

Di Kedah, ayahanda kepada Tengku Muhammad Jiwa iaitu Sultan Abdullah Mu’adzam Shah jatuh gering. Keadaan kesihatannya semakin teruk dari sehari ke sehari. Maka pada 13 Jamadil Akhir 1118 Hijrah bersamaan 21 September 1706, jenazah Almarhum Sultan Abdullah Mu’adzam Shah selamat disemadikan di Kota Langgar.

Tengku Muhammad Jiwa tidak berada di sisi ayahandanya di saat-saat akhir kehidupan ayahandanya. Malah Tengku Muhammad Jiwa tidak mengetahui bahawa ayahandanya sudah pun meninggal dunia. Disebabkan keinginan untuk mengembara bagi menuntut ilmu agama, baginda terpaksa menempuhi peristiwa-peristiwa yang menyedihkan seumpama ini.

Disebabkan Tengku Muhammad Jiwa tiada di Kedah dan berita tentang dirinya juga tidak diketahui di Kedah pada waktu itu, maka para pembesar Negeri Kedah menabalkan Tengku Ahmad Tajuddin iaitu adinda kepada Tengku Muhammad Jiwa sebagai Sultan Kedah ke 18.

Sultan Ahmad Tajuddin Halim Shah memerintah tidak lama iaitu sekitar 3 tahun sahaja.. Pada 15 Zul Hijjah 1121 bersamaan 14 Februari 1710, baginda pun mangkat. Kemangkatan baginda menyebabkan berlaku kekosongan pada takhta Negeri Kedah. Perkara ini sangat membimbangkan para pembesar negeri terutamanya Bendahara.

Maka Bendahara pun bermesyuarat dengan para pembesar Negeri Kedah untuk mencari Tengku Muhammad Jiwa yang sudah enam tahun menghilangkan diri dan meninggalkan Negeri Kedah. Hasil mesyuarat tersebut memutuskan dua orang pembesar Kedah iaitu Dato’ Kema Jaya dan Dato’ Seri Indera untuk mencari dan menyiasat keberadaan Tengku Muhammad Jiwa. Dato’ Kema Jaya ditugaskan untuk mencari Tengku Muhammad Jiwa di Sumatera dan Jawa. Manakala Dato’ Seri Indera pula ditugaskan untuk mencari Tengku Muhammad Jiwa di Burma dan India.

Kebetulan, semasa berada di India, Tengku Muhammad Jiwa berasa sangat rindu kepada ayahanda, bonda dan tanah kelahirannya iaitu Negeri Kedah Darul Aman. Baginda tergerak hati untuk pulang semula ke Kedah.

Baginda pun mengajak Tuan Guru Syeikh Abdul Jalil Al Mahdani dan Hafiz Sab untuk mengikutinya pulang ke Kedah. Kedua-dua mereka menerima ajakan Tengku Muhammad Jiwa. Maka mereka bertiga pun bersiap untuk belayar ke Negeri Kedah. Mereka bertiga pun pergi ke pelabuhan yang berhampiran lalu mereka menumpang sebuah kapal dagang Arab dari Muscat yang hendak belayar ke Nusantara.

Setelah bertolak dari India, kapal dagang Arab tersebut singgah di pelabuhan Mergui di Burma. Ditakdirkan Allah, Dato’ Seri Indera yang belayar dari sebuah pulau ke sebuah pulau menuju ke India bagi mencari Tengku Muhammad Jiwa, bertemu dengan kapal dagang Arab tersebut di pelabuhan Mergui. Beliau pun naik ke kapal Arab untuk bertanyakan menanyakan sesuatu. Beliau pun berjumpa dengan Tengku Muhammad Jiwa yang berada di dalam kapal itu bersama dengan Syeikh Abdul Jalil Al Mahdani dan Hafiz Sab.

Dato’ Seri Indera tidak mengenali Tengku Muhammad Jiwa kerana penampilannya amat berbeza sekali. Namun begitu Tengku Muhammad Jiwa mengenali Dato’ Seri Indera. Baginda pun menegur Dato’ Seri Indera.

Alangkah terkejutnya Dato’ Seri Indera apabila orang yang dicarinya datang menegur dirinya. Mereka berdua berasa sangat terharu lalu mereka pun saling berpelukan. Dato’ Seri Indera menangis dengan terisak-isak sambil memaklumkan tentang kematian Sultan Abdullah Mu’adzam Shah dan Sultan Ahmad Tajuddin Halim Shah kepada Tengku Muhammad Jiwa. Baginda pun menangis terisak-isak ketika mendengar berita itu.

Pada ketika itu barulah Syeikh Abdul Jalil Al Mahdani dan Hafiz Sab mengetahui bahawa Tengku Muhammad Jiwa adalah seorang putera raja. Tengku Muhammad Jiwa, Syeikh Abdul Jalil Al Mahdani dan Hafiz Sab pun turun dari kapal dagang Arab itu dan mengekori Dato’ Seri Indera ke kapalnya. Maka mereka berempat pun segera belayar pulang menuju ke Kedah.

Setelah ditabalkan menjadi Sultan Kedah, Sultan Muhammad Jiwa melantik tuan guru yang sangat dikasihinya itu iaitu Syeikh Abdul Jalil Al Mahdani menjadi mufti Negeri Kedah sekaligus penasihat utama buat diri baginda. Manakala Hafiz Sab dilantik menjadi kadi dengan gelaran Dato’ Maharaja Qadi. Setelah ditabalkan menjadi Sultan, baginda tetap tidak boleh berpisah dengan Syeikh Abdul Jalil Al Mahdani.

Antara kejayaan yang penuh gemilang yang berjaya dicapai oleh Sultan Muhammad Jiwa semasa pemerintahannya ialah meluaskan kekuasaan Negeri Kedah. Siam merupakan satu musuh utama bagi Negeri Kedah pada ketika itu. Siam memasang impian untuk menakluki Negeri Kedah. Namun tindakan Sultan Muhammad Jiwa meluaskan wilayah Negeri Kedah seolah-olah memberi amaran kepada Siam tentang kekuatan Kedah yang tidak boleh dipandang remeh sama sekali.

Dalam usaha meluaskan wilayah Kedah, Sultan Muhammad Jiwa telah mengamanahkan tugas tersebut kepada salah seorang anak baginda iaitu Tengku Anjang. Beliau diberi pangkat Raja Laut dengan gelaran Tengku Seri Paduka Maharaja Diraja Senggara. Raja Laut ditugaskan untuk meluaskan wilayah Negeri Kedah selain dari mengawal hal ehwal di perairan Negeri Kedah.

Ternyata anakanda Sultan Muhammad Jiwa ini bukan sebarangan orang. Beliau adalah seorang Raja Laut yang sangat bijak dan berani. Sultan Muhammad Jiwa telah membina sebuah kapal penjajap untuk dijadikan kenderaan rasmi Raja Laut. Kapal penjajap itu dinamakan Papak Jantan dan pembuatannya sangat elok, cukup besar, panjang dan cantik serta tiada tandingannya dengan mana-mana kapal pada waktu itu.

Maka dengan kelengkapan yang baik serta kebijaksaan kepimpinan Raja Laut, Kedah berjaya meluaskan wilayahnya sehingga ke sempadan Mergui, Burma. Semua kota-kota yang terletak di antara sempadan Mergui dan Kedah seperti Tonka, Terang (Trang), Kupa, Rundong (Ranong) terletak di dalam kekuasaan Negeri Kedah. Di samping itu, tiada lagi kedengaran berita tentang rompakan berlaku di perairan Negeri Kedah. Maka bertambah masyhurlah Negeri Kedah Darul Aman.

Setelah memerintah Negeri Kedah sekitar 50 tahun, Sultan Muhammad Jiwa II mangkat pada bulan yang mulia iaitu pada 1 Ramadhan 1174 Hijrah bersamaan 5 April 1761 M.

Semoga Allah menempatkan Sultan Muhammad Jiwa dan Sultan Abdul Halim di kalangan orang-orang yang beriman.

Gambar: Duit Syiling ketika pemerintahan Sultan Muhammad Jiwa II


Saintis Menemui Cara Tingkatkan Jangka Hayat Sehingga 500%

Melalui kajian awal tahun ini, jangka hayat seekor cacing meningkat sehingga 500% hanya dengan melakukan beberapa perubahan genetik ke atas cacing tersebut.

Jangka hayat ini lebih panjang daripada apa yang saintis jangkakan. Hasil daripada kajian ini dapat membantu saintis untuk memahami proses penuaan manusia dengan lebih baik.

Hal ini kerana cacing seperti Caenorhabditis elegans dapat memberikan pelbagai pengetahuan bagaimana tubuh manusia berfungsi.

Kalau mahu dibandingkan dengan mamalia, cacing ini hanya hidup selama dua hingga tiga minggu. Hal ini menjadikan cacing tersebut dapat menjadi sampel yang sempurna untuk mengkaji pelbagai gen dan laluan metabolik yang turut dikongsi oleh manusia.

Pada msa lepas, saintis berjaya meningkatkan jangka hayat cacing itu sehingga 100% dengan mengubah laluan isyarat inslusin (insulin signaling pathway, IIS). Mengubah laluan TOR (target of rapamycin) dapat meningkatkan jangkat hayat sehingga 30%.

Kajian baru-baru ini berjaya mengubah kedua-dua laluan tersebut secara genetik. Hasilnya jangka hayat cacing itu meningkat 4 hingga 5 kali ganda.

Kajian ini juga menunjukkan bahawa penuaan bukanlah semudah hasil daripada gen individu ataupun sejenis laluan tertentu dalam tubuh yang bertindak sendirian, tetapi melibatkan pelbagai rangkaian dalam tubuh untuk tempoh jangka masa panjang.

Apabila perubahan dilakukan kepada laluan IIS dan TOR, saintis menemui aktiviti hiliran kedua-dua ini yang bekerja secara sinergik yang akhirnya menghasilkan tindak balas tekanan mitokondrial yang seterusnya menghasilkan kepanjangan umur.

Apa-apa pun, saintis masih belum kenalpasti sama ada mekanisma yang berlaku pada cacing ini benar-benar berkesan ke atas manusia. Tetapi pengetahuan yang ditemui dapat membuka peluang penyelidikan yang baru.

RUJUKAN:


Prob Angkasa NASA Yang Mendarat Di Asteroid

Program Apollo telah berjaya merevolusikan banyak industri. Sebuah misi yang memakan AS$152 bilion (nilai sekarang) telah menulis semula hukum teknologi terutamanya dalam aspek penerbangan dan komunikasi.

Tetapi cita-cita manusia takkan mungkin boleh terhenti. Apabila menjayakan sesuatu, tentu sekali umat manusia menanam hasrat baru.

Dan tidak salah pun jika ingin mendapatkan dua lembah emas apabila sudah memiliki satu. Selepas Bulan, manusia meletakkan mata di Marikh pula.

Tetapi dalam usaha ke arah Marikh, ada banyak batu yang berapungan di ruangan angkasa sambil mengelilingi Matahari dengan setia. Batu-batu jenis ini – atau dinamakan asteroid – mungkin menyimpan banyak sumber untuk kegunaan manusia.

Pelombongan asteroid telah lama menjadi hasrat. Logam mewah seperti emas, perak dan platinum mempunyai banyak kegunaan.

Emas misalnya boleh memantul radiasi suria dan mengimbangi suhu, sekali gus suatu aset penting dalam penjelajahan angkasa (Langley, n.d.).

Cuma misi sebegini belum dilaksanakan secara berleluasa atas kekangan teknologi dan perbelanjaan tinggi.

Perjalanan sudah menjadi suatu persoalan. Asteroid dan planet mempunyai jurang lebih berjarak untuk dibandingkan dengan Bulan semata-mata

Tetapi jaraknya berubah-ubah antara 360,990 hingga 405,000 kilometer sahaja (NASA, n.d.). Manakala jarak pembolehubah antara Bumi dan Marikh berada di antara 54.6 juta hingga 401 juta kilometer, oleh kerana faktor orbit.

Inilah cabaran utama, yang boleh dianggap sama dengan asteroid pun.

Semuanya bergerak, mengikuti perjalanan yang kadangkala jauh dan dekat. Bagi asteroid pula, faktor fizikal masih lagi menjadi penghalang. Manusia tidak boleh terlalu lama di angkasa.

Tetapi sehingga September 2016, 711 asteroid yang diketahui dijangka mempunyai nilai mencecah AS$110 trilion.

Jadi industri robotik (tidak perlu manusia di asteroid), tenaga (untuk kuasa robot), penerbangan (untuk pergi ke destinasi) dan komunikasi (untuk kawalan) akan memainkan peranan besar dalam misi sebegini.

Dan NASA nampaknya telah menjayakan satu langkah besar, dalam sebuah usaha yang dikuasai Jepun.

Benar, Amerika Syarikat ialah negara pertama yang mendaratkan pengorbit di sebuah asteroid pada 12 Februari 2001.

NEAR Shoemaker (dinamakan sempena Eugene Shoemaker) berjaya menghantar pulang maklumat seperti komposisi, minerologi dan morfologi (kajian bentuk) berkaitan asteroid Eros.

Tetapi Jepun paling banyak mngusahakan misi ke asteroid seperti Hayabusa ke asteroid 25143 Itokawa, siap kembali dengan 1,500 sampel lagi (Gough, 2016). Hayabusa2 ialah misi yang enam kali pergi ke 162173 Ryugu, turut disertai Jerman atau Perancis pun.

Pada 10 Oktober 2020 pula, NASA memancakkan bendera kiasan di asteroid 101955 Bennu. Ia merupakan salah satu daripada lima asteroid terpilih dalam kalangan 500,000 asteroid diketahui di Sistem Suria ini.

Dan NASA memilihnya atas tiga alasan – jarak, saiz yang bersesuaian dan komposisi menarik. OSIRIS-REx bukan sahaja bertujuan untuk mengkaji, juga kembali dengan sampel sekurang-kurangnya 60 gram (Chang, 2016).

Tetapi sebaik sahaja OSIRIS-REx menyentuh asteroid, permukaan dibawahnya terus retak dan pecah.

Ini merupakan satu berita yang baik, kerana ledakan nitrogen telah menghamburkan debu dan batu seperti dimahukan (Chang, 2020).

Lebih banyak sampel, lebih baik sebenarnya. Dan kejayaan OSIRIS-REx menunjukkan bahawa bukan semua pendaratan sama seperti Bulan misalnya.

Kerana Bennu sudah lama diketahui sebagai sebuah asteroid gumpalan yang ada banyak cebisan dan sisa berbatu. Saiznya ibaratkan Menara Empire State yang digumpalkan dalam masa beberapa minggu sahaja (NASA, 2020).

Dan ini merupakan suatu masalah juga, kerana kebarangkalian Bennu boleh mengucup permukaan Bumi… tetapi masih ada masa lagi kerana kebarangkalian ini mungkin berlaku dalam tempoh 100 hingga 200 tahun lagi.

RUJUKAN:

Chang, K. (2016, September 8). The Osiris-Rex Spacecraft Begins Chasing an Asteroid. The New York Times.

Chang, K. (2020, Oktober 21). ‘Literally, We Crushed It’: Video Shows NASA Space Probe Touch an Asteroid. The New York Times.

Gough, E. (2016, Jun 28). Returned samples of asteroid Itokawa show (ditapiskan) 4.5 billion year history. Phys Org.

Langley, R.C. (n.d.). Gold Coatings for Temperature Control in Space Exploration. Engelhard Industries.

NASA. (n.d.). Distance to the Moon.

NASA. (2020, Oktober 16). Ten Things To Know About Bennu.

Webster, I. (2016, September 24). Asteroid Database and Mining Rankings – Asterank. Asterank.


Daging Babi Bakal Menjadi Halal Di Masa Hadapan?

Sebelum ini banyak syarikat telah berusaha menghasilkan daging lembu tanpa lembu. Ada yang berjaya dan ada yang kecundang. Terdapat juga yang telah menjual daging seumpama itu seperti menu KFC iaitu Zero Chicken Burger. Bagi kesemua syarikat ini, penghasilan daging tiruan adalah sangat penting untuk kemandirian manusia di masa hadapan.

Kenapa mereka berpendapat sebegitu rupa?

Bagi syarikat-syarikat ini penghasilan daging tiruan adalah penting untuk mengatasi kekurangan bekalan lembu dan ayam di masa hadapan. Ditambah lagi dengan iklim dunia tidak menentu, wabak penyakit dan populasi manusia semakin meningkat, bekalan daging yang begitu banyak memang sangat diperlukan. Jadi daging tiruan adalah adalah penyelesaian paling efisien.

Tapi jangan terkejut kerana bukan setakat lembu dan ayam sahaja yang miliki daging tiruan. Babi juga turut miliki daging tiruan sendiri. Sekejap ada ke syarikat yang cukup gila nak hasilkan daging babi tanpa babi? Jawapannya ada iaitu syarikat Impossible Foods adalah antara yang pertama menawarkan burger daging babi tanpa babi.

Persoalannya halal ke?

Boleh dikatakan daging babi tanpa babi adalah halal jika dilihat kepada cara penghasilannya. Daging babi tanpa babi dihasilkan sepenuhnya menggunakan tumbuh-tumbuhan seperti kacang soya. Apa yang paling penting sekali adalah daging babi tanpa babi dicipta untuk memenuhi tuntutan halal bagi masyarakat Islam dan kosher bagi masyarakat Yahudi.

Jadi kalau daging babi tanpa babi dikomersialkan, kita sudah boleh makan babi lah.

Selain itu, daging babi tanpa babi dihasilkan adalah untuk memenuhi keperluan populasi manusia yang semakin meningkat. Sama sebagaimana daging tiruan lembu dan ayam, daging babi tanpa babi diharap dapat menjadi alternatif kepada babi yang semakin kurang diternak.

Walau bagaimanapun, penghasilan daging babi tanpa babi masih lagi dalam peringkat awal dan masih belum ingin lagi dipasarkan. Hal ini kerana pihak Impossible Foods perlu mendapatkan reaksi ataupun respon daripada pelbagai pihak untuk mengelakkan perkara tidak diingini pada masa hadapan.

Oleh sebab itu, pihak Impossible Food telah telah mempamerkan sampel burger babi tanpa babi di pameran Consumer Electronics Show di Las Vegas. Menurut pihak Impossible Food, rasa dan tekstur daging babi tanpa babi sama sahaja macam babi biasa.

Dari pameran inilah pihak Impossible Food cuba mendapatkan respon sebanyak mungkin daripada pengunjung. Tanpa disangka-sangka seorang wartawan muslim iaitu Abrar Al-Heeti daripada sebuah agensi media antarabangsa telah merasai sendiri burger daging babi tanpa babi. Menurut beliau, rasanya agak kenyal dan amat mirip dengan ayam.

Namun bagi seorang imam di California iaitu Mustafa Umar, dia tidak menggalakkan umat Islam menikmati daging babi tanpa babi biarpun dibuat 100% daripada tumbuh-tumbuhan. Di Malaysia pula menurut irsyad al-fatwa siri ke-390, daging babi tanpa babi adalah haram dimakan sebagai langkah untuk menutup jalan yang boleh membawa kepada galakkan mendekati produk berasaskan babi.

Kesimpulannya gunalah bahan halal untuk buat daging babi tanpa babi sekali pun, kita tetap tidak boleh makan. Tapi jika anda geram ataupun marah dengan kawan anda, bolehlah baling daging tersebut kepada dia.

RUJUKAN:

Nabbout, M. (2020, Januari 15). Halal pork? U.S. company launches plant-based, meatless pork product. Step Feed. Dipetik daripada https://stepfeed.com/halal-pork-u-s-company-launches-plant-based-meatless-pork-product-2862

Samuel, S. (2020, Januari 7). Impossible Foods’ new pork is 0% pig. That’s a big deal. Vox. Dipetik daripada https://www.vox.com/future-perfect/2020/1/7/21054910/impossible-pork-sausage-plant-based-meat


Goblin Slayer! – Pemecah Meta Siri Fantasi

Diinspirasikan dari dunia fantasi persis permainan berpapan berperanan fantasi atau RPG iaitu Dungeons & Dragons, siri Goblin Slayer! (ゴブリンスレイヤー) merupakan sebuah siri novel ringan yang bertemakan dark fantasy atau fantasi gelap, ditulis oleh Kumo Kagyu dan diilustrasikan oleh Noboru Kannatsuki di bawah terbitan SB Creative, dan kemudiannya diterjemah kepada bahasa Inggeris oleh Yen Press. Setakat ini terdapat 8 jilid yang telah diterbitkan sejak 15 Februari 2016 hingga sekarang.

Siri ini kemudian telah dikembangkan menjadi manga oleh Kosuke Kurose terbitan Square Enix dan mula dikeluarkan di majalah Young Gangan pada 25 Mei 2016 hingga sekarang. Terkini, terdapat 5 jilin manga Goblin Slayer! yang telah dikeluarkan.

Pada 15 September 2017, Kento Eida telah mengarang manga Goblin Slayer Side Story: Year One terbitan Square Enix yang dikeluarkan di majalah Young Gangan. Siri tersebut masih berlangsung hingga sekarang, dimana ianya terdapat dua jilid yang sudah dikeluarkan.

Pada 15 Mac 2018, sebuah novel ringan Goblin Slayer Side Story: Year One yang dikarang Kumo Kagyu dan diilustrasikan oleh Shingo Adachi telah diterbitkan oleh SB Creative. Siri tersebut masih berlangsung hingga sekarang, dimana ianya terdapat hanya 1 jilid sahaja yang sudah dikeluarkan.

Manga Goblin Slayer: Brand New Day karya Masahiro Ikeno telah dikeluarkan di majalah Monthly Big Gangan terbitan Square Enix pada 25 Mei 2018 dan masih berlangsung hingga sekarang.

Siri anime Goblin Slayer! mula ditayangkan pada 7 Oktober 2018 oleh Studio White Fox arahan Takaharu Ozaki yang ditayangkan di siaran televisyen AT-X, Tokyo MX, Sun TV, dan BS11. Ianya mengandungi 12 episod dan setakat ini terdapat 4 episod yang telah disiarkan.

Latar Belakang Cerita

“Hitam, di dalam hitam, di dalam hitam, di dalam
hitam.” – Berikut merupakan sebuah teka-teki dimana jawapannya menggambarkan
latar belakang siri Goblin Slayer!
yang agak gelap.

Di dalam sebuah dunia fantasi, watak pilihan dewa yang bergelar ‘hero’, bersama dengan rakan-rakan beliau yang gagah perkasa serta berani, pergi menjelajah dunia dalam usaha menentang Ketua Demon dan konco-konconya dari menakhluki dunia. Mereka berjumpa ramai orang, menyelesaikan puluhan atau ratusan quest yang sukar dan rumit dan menerima ganjaran lumayan daripadanya, dan lambat laun pasukan hero akan membuat perhitungan agung dengan Ketua Demon bagi menentukan nasibdunia ini.

Terdapat puluhan malah mungkin ratusan jenis makhluk yang mahu menghapuskan manusia, daripada makhluk yang amat kuat seperti naga, vampire, dan necromancer, makhluk yang gagah seperti gargoyle, troll, dan ogre, hinggalah makhluk yang lemah seperti slime, blob, dan goblin. Semestinya goblin makhluk yang lemah, namun mereka agak merbahaya. Mereka bergerak sebagai sebuah gerombolan bagi mencuri hasil tanaman, ternakan, dan gadis-gadis para petani bagi meneruskan hidup. Bagi orang kampung, mereka dilihat sebagai sebuahancaman dan perosak yang mampu menganggu gugat hidup mereka.

Apabila para goblin telah menyebabkan masalah yangterlalu besar untuk diselesaikan, maka mereka menghantar wakil ke pejabat Kesatuan bagi menghantar sebuah quest dalam pembasmian sarang goblin. Namun, setiap quest semestinya ada ganjaran. Apalah sangat ganjaran yang ditawarkan oleh para petani dari kampung. Mereka sendiri kais pagi makan pagi, kais petang makan petang, apatah lagi menyediakan wang untuk ganjaran bagi quest yangdisediakan mereka. Disebabkan ganjaran yang diberi agak sedikit, quest yang melibatkan goblin dianggap senang dan kurang dipedulikan oleh para penjelajah berpangkat sederhana dan tinggi yang hanyamelihat ganjaran semata-mata.

Oleh itu quest berkenaan sarang goblin kebiasaaannya hanya diuruskan oleh para penjelajah yang baru mengenal dunia, dimana kebanyakan dari mereka gagal menunaikan quest tersebut, malah dibunuh atau dijadikan tawanan oleh goblin. Hanya segelintir sahaja yang dapat menumpaskan quest berkenaan sarang goblin. Akhirnya kampung yang dihuni para petani tersebut dimusnahkan dan para penduduk di situ dibunuh oleh goblin, dan menjadi sebuah kitarankejam yang tiada berpenghujung tanpa penyelesaian.

Namun, terdapat sebuah watak, yang semestinya tidak dipilih oleh dewa, yang langsung tidak berminat untuk turut serta dengan hero dalam usaha melawan pihak yang cuba menakhluk dunia, malah hanya menumpuka nseluruh perhatiannya terhadap penghapusan secara keseluruhan terhadap goblin. Watak tersebut, persis gabungan The Punisher, Batman, dan Doomguy didalam dunia persis Dungeons & Dragon, merupakan seorang penjelajah yang mengabdikan hidupnya bagi menghapuskan segala goblin yang ada di dunia tanpa diskriminasi dan belas kasihan.

“Beliau menafikan segala hasil balingan dadu.”

Dengan persediaan lengkap, beserta dengan minda pragmatik dan pengetahuan yang luas berkenaan goblin, nasib tidak dapat mempengaruhi beliau dalam usaha pembantaian goblin. Cerita ini tidak mengisahkan tentang hero yang terpilih. Ianya mengisahkan tentang seorang pembunuh goblin yang dipanggil Goblin Slayer dan kempennya bagi membasmi goblin dari muka bumi dunia cerita ini.

Sinopsis

Di sebuah dunia fantasi, adventurer atau penjelajah yang datang dari segala ceruk dunia menyertai sebuah guild atau kesatuan bagi menyelesaikan sesebuah pencarian atau quest berbentuk kontrak yang mempunyai syarat tertentu dengan ganjaran setimpaldengan tahap kesusahan sesebuah pencarian.

Sebuah team atau pasukan anggota baru yang terdiri daripada Warrior, Fighter dan Wizard mengajak seorang Priestess atau Biarawati bagi menyertai pasukan mereka bagi menyelesaikan sebuah pencarian, iaitu menghapuskan segerombolan goblin yang bersembunyi di dalam sarangnya, sebuah gua sambil menyelamatkan para tawanan yang diculik goblin.

Semua penjelajah tahu yang kekuatan seekor goblin hanyalah sama seperti seorang kanak-kanak ‘ribena’. Semuanya berjalan lancar dan tiada masalah. Namun, oleh kerana persediaan yang kurang mencukupi dan kurang pengalaman dan pandangan enteng mereka terhadap goblin, mereka gagal menyelesaikan quest ini dengan jayanya.

Seluruh rakan seperjuangan baru Priestess dikalahkan. Dikelilingi segerombolan goblin, harapan untuk beliau selamat adalah hampir kosong. Namun, seorang penjelajah yang digelar Goblin Slayer sempat sampai sebelum si Biarawati mengalami nasib yang sama seperti rakan seperjuangannya.

Watak-Watak Utama

Goblin Slayer

Watak utama lelaki bagi siri ini. Hanya menerima quest berkenaan goblin sahaja. Semua peralatan kelengkapan seperti pedang dan armor atau perisai yang dipakai beliau khusus untuk pertempuran melawan goblin. Seorang penjelajah yang berpangkat perak.

Watak utama perempuan bagi siri ini. Diselamatkan oleh Goblin Slayer dari dikalahkan oleh segerombolan goblin. Sejak itu beliau sentiasa mengikuti Goblin Slayer dalam menyelesaikan quest berkaitan goblin. Seorang penjelajah yang berpangkat porselin.

Cowgirl / Pengembala Perempuan

Kawan zaman kanak-kanak Goblin Slayer. Bekerja dan menetap bersama Goblin Slayer di ladang bapa saudaranya.

Guild Girl / Kerani Perempuan

Berkhidmat sebagai pegawai meja hadapan di pejabat Kesatuan dan bertugas mengedarkan quest kepada para penjelajah. Tertarik kepada Goblin Slayer atas sebab kesudian beliau menerima quest berkaitan goblin.

High Elf Archer / Pemanah High Elf

Datang ke pejabat Kesatuan di Frontier Town bersama Bomoh Dwarf dan Pendeta Biawak bagi mencari dan meminta bantuan Goblin Slayer dalam misi menghapuskan goblin. Seorang penjelajah berpangkat perak.

Dwarf Shaman / Bomoh Dwarf

Menyertai Pemanah Elf dan Pendeta Biaawak bagi sebuah quest penghapusan goblin. Seorang penjelajah berpangkat perak.

Lizard Priestess / Pendeta Biawak

Turut serta dalam perjumpaan bagi meminta bantuan Goblin Slayer bersama Pemanah Elf dan Bomoh Dwarf. Seorang penjelajah berpangkat perak.

Penerimaan dan Sambutan

Siri Goblin Slayer! telah mendapat tempat di hati para peminat genre ganas dan gelap seperti Berserk, Elfen Lied, dan Tokyo Ghoul, dan peminat novel ringan bergenre fantasi gelap. Nama khusus yang kebiasaannya diberi kepada watak-watak oleh seseorang pengarang tidak dilakukan di siri ini. Sebaliknya, nama yang memaparkan peranan mereka menjadi ganti, dan ia menarik para peminat bagi mengikuti siri ini.

Novel ringan ini telah berjaya merebut tempat ke-5 bagi edisi 2017 Kono Light Novel ga Sugoi! oleh Takarajimasha. Manakala jilid pertama manga ini mencapai kedudukan ke-39 bagi carta kedudukan mingguan manga oleh Oricon, dan berjaya menjual sebanyak 20,360 salinan pada minggu pertama jualan. Manga Goblin Slayer! pula telah mendapat undi 8/10 di laman MyAnimeList.

Bagi siri anime, kebanyakan peminat menganggap Goblin Slayer merupakan anime yang paling ganas dan gelap antara semua anime yang dikeluarkan pada musim luruh 2018. Walaupun ianya tidak seberat Berserk, ia tetap diminati kerana keunikannya yang tersendiri, seperti obsessi watak utama terhadap goblin tanpa mempedulikan ancaman yang lebih besar, iaitu makhluk-makhluk lain terhadap penduduk dunia seperti Ketua Demon dan konco-konconya.

Rumusan

Siri Goblin Slayer! menawarkan pendedahan dan pendekatan yang agak berbeza dari mana-mana novel ringan Jepun yang memaparkan tema RPG, penjelajahan, dan harem, seperti penggunaan nama bagi memaparkan peranan bagi sesebuah watak, dan jalan cerita yang menampilkan watak utama sebagai seorang yang amat pragmatik, dan hanya menerima quest berkaitan goblin sahaja.

Siri ini bukan untuk dibaca atau ditonton oleh golongan bawah umur dan yang lemah semangat, kerana ia menggunakan pendekatan yang agak ganas dan grafik berbanding kebanyakan siri-siri lain yang mempunyai tema yang mesra penonton. Kebanyakan peminat berhujah yang siri ini merupakan salah sebuah dari beberapa siri yang menerapkan deconstruction terhadap genre fantasi.

Jika anda suka kepada genre fantasi gelap dimana watak utamanya memfokuskan terhadap sesuatu selain dari ancaman-ancaman utama dan berat seperti Ketua Demon dan isu berat seperti kemiskinan, Goblin Slayer merupakan siri yang anda patut ikuti.

Rujukan

1. Kagyuu, K., & Kannatsuki, N. (2016). Goblin Slayer. Tokyo, Japan: SB Creative.

2. Hodgkins, C. (2016, Mei 15). Yen Press Licenses Goblin Slayer! Dark Fantasy Light Novel, Manga Series. Diambil pada 6 November 2018 dari https://www.animenewsnetwork.com/news/2016-05-15/yen-press-licenses-goblin-slayer-dark-fantasy-light-novel-manga-series/.102118https://myanimelist.net/anime/37349/Goblin_Slayer

3. Pineda, R.A. (2016, November 24). Kono Light Novel ga Sugoi! 2017’s Series Ranking. Diambil pada 6 November 2018 dari https://www.animenewsnetwork.com/news/2016-11-23/kono-light-novel-ga-sugoi-2017-series-ranking/.109073

4. Ressler, K. (2016, September 22). Japanese Comic Ranking, September 12-18. Diambil pada 6 November 2018 dari https://www.animenewsnetwork.com/news/2016-09-21/japanese-comic-ranking-september-12-18/.106747

5. Natrass, J. J. (2018, Februari 18). Manga fantasy Goblin Slayer gets an anime series but fans are already worried the censors will ruin it. Diambil pada 7 November 2018 dari https://metro.co.uk/2018/02/18/manga-fantasy-goblin-slayer-gets-an-anime-series-but-fans-are-already-worried-the-censors-will-ruin-it-7322022/?ito=cbshare

6. Valdez, N. (2018, Oktober 8). ‘Goblin Slayer’ Reveals Major Censorship Changes. Diambil pada 7 November 2018 dari https://comicbook.com/anime/2018/10/08/goblin-slayer-anime-censorship-changes/

7. Goblin Slayer. (2018, Oktober 7). Diambil pada 6 November 2018 dari https://www.animenewsnetwork.com/preview-guide/2018/fall/goblin-slayer/.137819

8. Goblin Slayer. (2018, Oktober 14). Diambil pada 6 November 2018 dari https://knowyourmeme.com/memes/subcultures/goblin-slayer

9. Goblin Slayer. (n.d.). Diambil pada 6 November 2018 dari https://myanimelist.net/manga/95311/Goblin_Slayer

10. Light Novel / Goblin Slayer. (n.d.). Diambil pada 6 November 2018 dari https://tvtropes.org/pmwiki/pmwiki.php/LightNovel/GoblinSlayer

11. Pelbagai pautan. (n.d.). Diambil pada 6 November 2018 dari http://goblin-slayer.wikia.com


29 Mei 1453: Kembara Ke Jejak Kejayaan Al-Fateh

Kalau semalam 28 Mei ialah tertegaknya matahari di atas Kaabah pada waktu Malaysia, maka pada 29 Mei 1453 pula ialah tertegaknya bendera Turki Utsmaniyyah di atas dinding pos benteng Kota Konstantinopel yang dipacakkan oleh Ulubatli Hasan.

Ekspedisi penawanan Kota Konstantinopel yang bermula pada 6 April 1453 iaitu cubaan awal Sultan Fatih untuk menyerang Kota Konstantinopel gagal. Setelah kegagalan tersebut, Sultan Muhammad al-Fatih telah menyusun kembali strategi untuk menakluk Kota Konstantinopel melalui Tanduk Emas. Beliau mengarahkan tentera-tentera untuk memindahkan 70 kapal kecil merentasi ‘lautan darat’ di bukit Galata. Maka peperangan ini berterusan sehinggalah tamat pada 29 Mei 1453 yang dimenangi Turki Utsmaniyyah hasil pimpinan Sultan Muhammad al-Fatih.

Telah banyak percubaan penaklukan yang telah dilancarkan oleh pemimpin-pemimpin Islam sebelum tahun 1453 Masihi iaitu;

Selain tentera dari empayar Islam, terdapat juga beberapa empayar lain yang mencuba untuk menembusi benteng raksasa ini. Mereka ialah bangsa Gothik, Avars, Persia, Bulgar, Rusia, Khazar dan Tentera Salib. Percubaan Tentera Salib menemui kejayaan pada tahun 1204 dan kemudian dirampas pada tahun 1261 Masihi.

Peperangan yang berpanjangan selama 53 hari ini menunjukkan betapa kebalnya Kota Konstantinopel tetapi berjaya juga ditawan. Pada hari kemenangan iaitu pada 29 Mei 1453, Sultan Muhammad al-Fatih telah memasuki dengan secara rasminya Kota Konstantinopel melalui pintu gerbang benteng di Edirnekapi.

Wallahua’lam


Cheddar Man: Nenek Moyang Segala Orang British

Kalau bukan kerana tukang-tukang ukir yang serba hebat, nescaya hari ini kita takkan tahu wajah manusia prasejarah. Antara tukang yang perlu diceritakan ialah pasangan kembar Kennis yang bernama Adrie dan Alfons.

Nama dua orang ini sudah tidak terasing dengan dunia muzium. Kerana merekalah yang mengukir wajah Cheddar Man.

Walaupun nama macam keju, Cheddar Man tiada kena mengena dengan bumi Itali. Asal-usulnya adalah daripada Britain pada zaman Mesolitik, iaitu sekitar 10,000 tahun lalu. Warna kulitnya memang menarik perhatian saintis.

Cheddar Man kelihatan seperti seorang lelaki Afrika Sahara, diberi nama “cheddar” kerana jas.adnya ditemui dalam Cerun Cheddar di Somersert, England.

Penemuan Cheddar Man pada tahun 1903 menimbulkan banyak tanda tanya. Apakah dia bermigrasi daripada Afrika ke Britain?

Atau apakah leluhurnya hanya berkeluarga dengan warna kulit sama saja? Saintis pelik kerana, manusia prasejarah Britain rata-ratanya sudah berwarna cerah selepas bermigrasi 45,000 tahun lalu.

Tentang Cheddar Man

Manusia pada zaman prasejarah tidak boleh dibandingkan dengan orang hari ini.

Pada masa itu, jumlah populasi tidak ramai. Jadi mereka boleh memungut hasil hutan seperti haiwan liar, kayu pokok dan buah-buahan tanpa perlu fikir tentang imbangan bekalan dan permintaan dan kepentingan alam sekitar. Cheddar Man tidak hidup seorang.

Dia bermuafakat dengan beberapa orang dan memungut hasil hutan secara bersama.

Mereka membµrµ lembu liar (auroch), rusa dan mungkin babi hutan juga. Mereka juga cekap dalam ilmu memancing, pandai cari ikan dalam air tawar. Secara sambilan, mereka akan mengutip kacang dan biji benih untuk disemai.

Inilah diet harian Cheddar Man, direzekikan karbohidrat daripada buah dan kacang dan protein pula daripada daging dan ikan. Tidak perlu fikir pasal cukai, hutang dan sewa. Walau bagaimanapun, Cheddar Man tidak mampu minum susu. Perutnya tidak boleh menerima sebarang unsur laktosa dan akan menyebabkan cirit-birit atau muntah.

Atas sebab yang belum disahihkan, Cheddar Man meninggal dunia pada usia 20-an. Saintis masih berdebat punca kema.tiannya. Dan ramai tertarik pada permukaan aneh di sekitar lubang matanya (orbital bone).

Dia dipercayai terkena jang.kitan kuman pada tulang, yang menyebabkan sa.kit begitu teruk sampai boleh menyebabkan kema.tian. Saintis juga tertanya-tanya pasal kµbµrnya.

Mereka sangat hairan tengok Cheddar Man ditanam seorang, sedangkan manusia prasejarah pada zaman Mesolitik akan tanam di tapak perkµbµran secara beramai-ramai.

Ada hipotesis menyatakan yang Cheddar Man mungkin ma.ti dalam sebuah gua, yang kemudian rµntµh secara sendiri (menyebabkan jas.adnya dikebµ.mikan).

Pakcik Segala British

Cheddar Man mempunyai bahan genetik yang sukar dikaji kerana usia tulang terlalu usang. Namun saintis dapat mengenal pasti bahawa 10 peratus daripada rakyat United Kingdom mempunyai bahan genetik yang sama.

Ini menimbulkan dua kebarangkalian: 1) Cheddar Man mempunyai anak atau 2) bahan genetik 10 peratus ini datang daripada ibu atau bapa Cheddar Man. Apa-apa pun Cheddar Man tetap keluarga jauh mereka.

Ada satu eksperimen di Bristol, United Kingdom. 20 warga Bristol menyerahkan DNA diri dengan izin untuk masuk eksperimen ini. Saintis berkenaan kemudian cuba mengenal pasti persamaan antara bahan genetik mereka dengan Cheddar Man. Seorang warga bernama Adrian Targett mendapati bahan genetiknya berasal daripada ibu Cheddar Man. Dua anak gadis berusia 14 tahun turut berkongsi bahan genetik sama dengan Cheddar Man.

Jadi tidaklah melampau kalau kita semua namakan Cheddar Man: “British Great Uncle.”

RUJUKAN:

Lotzaf, K. (n.d.). Cheddar Man: Mesolithic Britain’s blue-eyed boy. Natural History Museum.

Lyall, S. (1997, Mac 24). Tracing your family tree to Cheddar Man’s mum. The New York Times.

Morris, S. (2018, Februari 9). ‘He’s one of us’: modern neighbours welcome Cheddar Man. The Guardian.


Tanjak: Pelitup Kepala Yang Merakam Sejarah

#Tanjak Warisan Adalah Perakam Sejarah Ada yang bertanyakan Abang, ada bezakah antara Tanjak #Warisan dengan Tanjak Kreasi atau Gubahan Baharu? Jawapannya ada,dan salah satu keistimewaan Tanjak Warisan ialah ia juga berfungsi sebagai perakam sejarah.

Tanjak Warisan bermaksud Tanjak yang diwariskan teknik pembuatan atau karangannya daripada pembuat yang asal,bersusur galur hingga kepada pengarang tanjak yang ada hari ini.

Tanjak-tanjak Warisan sangat terkait dengan unsur alam dan sering mempunyai nama terkait Fauna semisal Helang,Ayam,Gajah dan sebagainya.Pengarang asal Tanjak Warisan selalunya telah mengilhamkan nama sesebuah Tanjak sebelum cirinya dizahirkan dalam sesebuah karangan Tanjak.

Antara nama-nama Tanjak bermotif Fauna ialah Lang Menyusur Angin,Lang Menyongsong Angin,Lang Melayang,Ayam Patah Kepak dan sebagainya.

Selain daripada unsur Fauna yang berada di persekitaran Alam Melayu,sesebuah Tanjak kadangkala dibuat berdasarkan peristiwa penting yang berlaku ketika itu.

Misalnya peristiwa pembvnvhan Ular Besar di Kedah suatu ketika dahulu yang menggunakan serampang yang terbuat dari perak.Maka terciptalah Tanjak Serampang Perak yang menjadi pakaian Bendahara sekaligus merakam kisah tersebut.

Kerana itulah proses mengarang Tanjak secara berguru dan bertitis terimba amatlah dititikberatkan supaya motif dan sejarah di balik karangan sesebuah Tanjak disampaikan dengan baik agar diketahui oleh generasi mendatang.

Ungkapan Melayu tentang Tanjak berbunyi; “Sekali bernama DESTAR, Duanya bernama TANJAK, Yang DIJUNJUNG di kepala, Yang dipakai berpatut-patut, Yang BERADAT BERLEMBAGA, Yang BERADAT BERKETURUNAN, Yang DIJAGA DIPELIHARA, Yang BERTEMPAT dan BERTEPATAN, Yang ada ASAL-USULNYA.”

Justeru jika anda mula berjinak-jinak hendak memakai Tanjak,utamakanlah Tanjak Warisan berbanding Tanjak Kreasi agar kita dapat mengekalkan keaslian warisan turun-temurun.

RUJUKAN:

2. Ungkapan Tradisional Melayu Riau,Tengku Nasyaruddin Effendy.


Kebangkitan Wanita Yang Mengakhiri Perang Saudara Amerika

Abad ke-19 dunia menyaksikan kebangkitan wanita di Amerika Syarikat yang berusaha mengembalikan hak-hak wanita yang selama ini tidak pernah diberikan secara adil. Perjuangan mereka bukan hanya tertakluk kepada kaum wanita sahaja, malah nasib golongan hamba turut dibebaskan daripada penindasan sistem perhambaan.

Sekumpulan yang wanita yang berani ini mengambil bahagian dalam beberapa siri konvensyen untuk memastikan rencana pelaksanaan dibuat dengan rapi, di samping itu banyak protes dilaksanakan terhadap ketidakadilan yang dihadapi golongan yang tertindas. Amerika menjelang Perang Saudara sangat berpecahb elah dari segi sosial.

Berikutan ketegangan melibatkan konflik sistem perhambaan di AS membawa negara Uncle Sam ke kancah perang saudara antara pakatan Konfederasi dan Union. Wilayah-wilayah AS di bahagian Selatan membentuk pakatan Konfederasi kerena enggan menerima resolusi pengharaman sistem perhambaan yang dicadangkan wilayah di Utara iaitu Union.

Alasan yang diberikan kerana mereka masih memerlukan hamba untuk menjaga ladang dan membantu dalam kerja-kerja berat. Alasan ini tidak dipersetujui oleh masyarakat di Utara yang rata-rata berfahaman Liberal. Liberalism menentang sistem yang menindas apatah lagi bila seseorang individu yang bebas secara fitrah terpaksa menjadi kuli kepada tuan dan dilayani seperti binatang.

Walaubagaimana pun pada tempoh tersebut, peranan wanita telah berubah setelah mereka mula berani bangkit di mana sebelum ini fungsi dan suara wanita dianggap tidak penting dalam banyak isu.

Sebelum Perang Saudara Amerika

Konvensyen Anti-Perhambaan oleh wanita-wanita Amerika diadakan di bandar New York pada Mei 1837, Gabungan Liberal Feminism yang dibentuk oleh kaum wanita ini terus lantang melawan sistem perhambaan agar dapat dihapuskan dengan segera.

Masyarakat Pennsylvania Anti-Perhambaan 1851

Semasa persidangan itu, Salah seorang aktivis bernama Grimké telah merujuk Akta Hamba Pelarian 1798 yang menyatakan bahawa hamba yang melarikan diri patut dikembalikan kepada tuan mereka. Undang-undang yang dilihat amat bercanggah dengan nilai-nilai dan prinsip kebebasan(liberalism) pada mana-mana individu.

Sebahagian besar masyarakat yang tinggal di dalam Amerika Syarikat telah diperhambakan. A.E. Grimké mendakwa perhambaan adalah perbuatan tidak bermoral dari segi agama. hamba yang dikembalikan kepada tuan mereka adalah satu kesalahan, dan tindakan itu merupakan pelanggaran yang berani terhadap perintah tuhan. Hamba tak patut diserahkan kepada tuannya, mereka patut dimerdekakan dan diberi kebebasan.

Walau bagaimanapun, gelombang feminism awal mula melebarkan sayapnya diserata Amerika dan sebahagian Eropah secara serentak, membawa petanda gelombang kebangkitan kaum wanita yang menyebabkan berlakunya perubahan dari segi sosial, budaya dan stigma masyarakat terhadap kaum wanita. Di sepanjang konvensyen di New York mereka mempersoalkan teks agama yang didakwa berbaur prejudis terhadap wanita. Misalnya A.E. Grimké dan Lucretia Mott menyokong wanita berhak mendapat hak moral dalam masyarakat, dan wanita tidak harus tunduk kepada suami seperti yang ditulis dalam kitab  agama.

Walaupun tindakan mereka sangat agresif secara moral dan tak patut dicontohi oleh mana-mana wanita terutamanya yang beragama Islam, namun hak wanita tidak sepatutnya diketepikan. Tahun 1848 menjadi waktu kemuncak apabila gelombang Feminism pertama tersebar ke beberapa negara termasuk di Switzerland, Sweden, Amerika Syarikat dan Jerman

Konvensyen ini mengemukakan “Declaration of Sentiment” iaitu satu protes terhadap nasib wanita dalam masyarakat. Pengisytiharan itu menyatakan rungutan terhadap ketidakupayaan undang-undang membenarkan hak wanita untuk mengundi dalam pilihan raya. Deklarasi selanjutnya menilai ketidakadilan lain yang pernah dialami wanita sepanjang sejarah seperti ketidakupayaan untuk memiliki harta, dinafikan peluang untuk menerima pendidikan dan undang-undang berkaitan perceraian.

Wanita Bukan Dari Orang Kulit Putih Sebelum Dan Semasa Perang Saudara Amerika

Wanita bukan kulit putih(non-white) semasa tempoh sebelum Perang Saudara Amerika merasai dua kali ganda penderitaan akibat sistem yang tidak adil, khususnya golongan hamba wanita. Seorang hamba wanita bernama Harriet Jacobs menjelaskan pengalamannya didera secara seksual dan memaksa untuk kepada tuannya.  Penderitaan ini menyerlahkan ketidakupayaan wanita yang diperhambakan, serta siksaan psikologi yang mereka hadapi.

Harriet Tubman Membebaskan Ramai Hamba

Wanita yang terdiri daripada kaum asli Amerika juga dipaksa dalam perhambaan. Nancy seorang wanita dari suku Cherokee telah diambil dari keluarganya dan diperhambakan dengan zalim. Sebilangan hamba wanita yang melarikan diri dari tugasan dianggap ponteng atau tidak hadir. Negeri Louisiana mencatatkan peratusan terbesar ketidakhadiran iaitu sebanyak 29%.

Selepas Perang Saudara, Hak Wanita Semakin Kukuh

Peranan wanita semakin berkembang dan diteruskan apabila mereka memperjuangkan hak mereka sendiri. Dalam petisyen 1866 gerakan mereka mewakili lima belas juta orang di Amerika Syarikat yang tidak mempunyai hak untuk mengundi. Tambahan pula, memandangkan perlembagaan mengiktiraf semua warga Amerika Syarikat sebagai individu bebas, dan undang-undang meluluskan wanita berhak mendapat hak yang sama seperti lelaki di bawah undang-undang.

Wanita Afrika Amerika juga memainkan peranan penting dalam memajukan fungsi wanita selepas Perang Saudara.

Illustrasi Wanita Berkerja Dalam Gudang Senjata AS Semasa Perang Saudara Amerika 1861

Harriet Tubman yang berkhidmat sebagai jururawat semasa perang saudara Amerika telah menghantar petisyen kepada Kongres Amerika Syarikat, beliau mempertikaikan bayaran perkhidmatannya yang dilihat tidak adil dengan gaji yang diterima oleh lelaki. Dia bertegas wanita berhak mendapat bayaran perkhidmatan yang setara seperti rakan lelaki mereka. Ya, Dulu gaji wanita lebih kecil berbanding lelaki.

Bukan itu saja, lebih banyak hak wanita cuba diperkukuhkan, misalnya wanita yang dibebaskan akan dibicarakan semula kes mereka di mahkamah, walaupun tidak berjaya disebabkan jurang perkauman yang semakin meningkat. Peristiwa ini mempamerkan perubahan identiti peranan jantina dalam masyarakat di Selatan Amerika. Tempoh sebelum Perang Saudara Amerika adalah permulaan perubahan besar-besaran untuk wanita sama ada daripada kalangan orang putih, Afrika dan lain-lain bangsa di seluruh Amerika Syarikat.

Ada banyak buku-buku menarik yang menanti anda di https://shopee.com.my/thepatriotsasia


No Straight Roads: Permainan Video Ciptaan Anak Malaysia

Bagi peminat permainan video tanah air, kita mungkin biasa dengan Call of Duty, Counter Strike, Pro Evolution Soccer atau siri permainan FIFA. Tetapi tidak ramai tahu, ada anak tempatan menempa pencapaian tersendiri dengan menghasilkan permainan video mereka sendiri. Permainan yang dimaksudkan ialah No Straight Roads yang dilancarkan pada 25 Ogos lepas.

Permainan video bergenre aksi pengembaraan ini mengisahkan kisah kumpulan rock Bunk Bed Junctions yang melawan sebuah empayar genre muzik tarian elektronik (EDM) yang berkuasa di Vinyl City. Bagi Metronomik terutama untuk dua orang kuatnya, Daim Dziauddin dan Wan Hazmer Wan Abd Halim, permainan video ini merupakan satu pencapaian kepada mereka kerana ia dihasilkan sepenuhnya oleh anak-anak tempatan.

Buktinya, terdapat banyak elemen Malaysia ditampilkan dalam permainan berkenaan seperti wayang kulit dan lagu-lagu dikir barat. Menariknya, suara-suara di sebalik watak-watak No Straight Roads turut menampilkan bakat tempatan seperti Joanna Bassey (Kopitiam) dan Chan Su Ling (Rimba Racer dan Bola Kampung). Satu lagi keunikan No Straight Roads ialah ia mempunyai sarikata dalam Bahasa Melayu.

Bila ditanya apa inspirasi di sebalik No Straight Roads, Wan Hazmer memberitahu ia diinspirasikan oleh permainan ritma lain seperti Gitaroo Man, Space Channel 5, dan Jet Set Radio. Sementara warna kulit watak yang lain dari yang lain diinspirasikan daripada siri animasi Steven Universe. Dan jika yang biasa dengan JoJo’s Bizarre Adventure dan Scott Pilgrim, pasti perasan bagaimana ia mempengaruhi pembangunan cerita dan penghasilan watak.

Bagi Wan Hazmer dan Daim, mereka percaya muzik kurang digunakan dalam sesebuah permainan video. Justeru, mereka percaya dengan membawa muzik dan permainan video secara harmoni kepada orang ramai tanpa menukarnya kepada permainan ritma, ia boleh menjadi satu permainan yang dinikmati semua. Ini dicapai dengan dunia No Straight Road mengikut muzik dalam konteks permainan sama seperti Kingdom of Hearts dan Nier Automata.

Pengasas bersama Metronomik turut melihat muzik seharusnya ditonjolkan secara keseluruhan dan bukan sekadar melodi lagu semata-mata. Ini kerana dalam setiap genre muzik, terkandung budaya, kreativiti dan pelbagai kisah yang membentuk genre berkenaan. Justeru dalam permainan video, ia ditonjolkan bukan dalam bentuk adegan selingan tetapi penceritaan berbentuk visual.

Tambah kedua-dua orang kuat Metronomik, No Straight Road bukan sekadar berkisar tentang pertentangan muzik rock dengan EDM. Tetapi ia juga merujuk tentang pertentangan idea dan perbezaan mentaliti minat muzik seseorang itu berbeza.

No Straight Roads boleh dimainkan di platform Playstation 4, Xbox, Nintendo Switch dan PC serta boleh didapati menerusi Epic Games Store. Permainan ini sudah membanggakan negara apabila memenangi anugerah Best of E3 2019 oleh Gaming Trend dan Techraptor.